Kaji latihan, kursus kemahiran untuk OKU

KUCHING: Kerajaan Sarawak akan bekerjasama dengan institusi pengajian tinggi untuk mengkaji semula latihan dan kursus kemahiran untuk menjadikannya lebih mudah dipasarkan dan sesuai untuk pelatih orang kelainan upaya (OKU) hari ini.

Menteri Kesejahteraan, Kesejahteraan Komuniti, Wanita, Keluarga dan Pembangunan Kanak-kanak, Dato’ Sri Fatimah Abdullah berkata cadangan mengenai hal ini telah dikemukakan oleh Persatuan Pembangunan Kemahiran OKU Sarawak (SOSDA).

Katanya, cadangan itu dikemukakan agar negeri ini dapat melihat program latihan dan program pengembangan kemahiran yang lebih mudah dipasarkan bagi mereka yang mempunyai kecacatan sehingga mereka dapat berdikari sendiri.

“Proses tinjauan akan dilakukan di 55 Pusat Pemulihan Dalam Komuniti (PPDK) di seluruh negeri, dan Pusat Pemulihan Samarahan yang ada sekarang akan dinaik taraf menjadi Pusat Kecemerlangan OKU,” katanya dalam sidang media melalui aplikasi Zoom di sini, baru-baru ini.

Mengulas lanjut beliau berkata, di peringkat kemementerian pihaknya melihat bagaimana hendak membangunkan OKU di Sarawak dengan menyediakan peluang latihan yang berbentuk lebih terancang dan lebih berstruktur.

“Antara institusi pengajian tinggi yang dirancangkan untuk bekerjasama ialah Pusat Pembangunan Kemahiran Sarawak dan i-CATS, SATT College dan Centex bersama-sama dengan Persatuan Orang Pekak (SSD) Sarawak untuk bahasa isyarat atau kemahiran penyiaran.

“Di samping itu, negeri ini juga akan melibatkan Sarawak Society for the Blind (SSB) dalam bidang Pembelajaran Braille, Urut dan Refleksologi dan muzik, sementara SOSDA sendiri dapat memberikan latihan dalam bidang IT, kuliner, rekreasi, pengucapan umum, literasi kewangan, fesyen, budaya dan seni,” ujarnya.

Sementara itu, Fatimah juga menerima kunjungan hormat dari Society for Advocacy and Awareness Kuching (Scan), yang telah mengemukakan cadangan kepada kementeriannya agar kerajaan negeri membantu kumpulan B40 menanggung kos rawatan kanser yang mahal.

Penasihat Scan, yang juga pakar bedah payudara dan endokrin Hospital Umum Sarawak, Dr Adibah Ali berkata, sebanyak 70 peratus pesakit barah di Sarawak berada dalam kumpulan B40.

“Sebanyak 10.297 orang Sarawak menderita pelbagai jenis barah seperti barah payudara, barah paru-paru, barah nasofaring, barah usus, barah usus besar, barah serviks, barah prostat, barah ovari, barah perut dan barah hati.

“Setiap pesakit barah memerlukan banyak lawatan rawatan ke hospital utama selama rata-rata 6 bulan hingga setahun, bergantung pada jenis dan tahap barah. Terdapat beberapa halangan yang dipercayai dihadapi oleh pesakit kanser iaitu pengangkutan, kehilangan pendapatan dan kos rawatan bukan di bawah subsidi.

“Malah halangan ini boleh membawa kepada kadar peningkatan lanjutan semasa diagnosis awal dan pesakit yang ingkar semasa menerima rawatan,” tambahnya.

Sehubungan dengan itu, Fatimah memberi jaminan bahawa kementeriannya akan mengemukakan cadangan Scan kepada Kabinet negeri dalam mesyuarat yang akan datang.

Oleh JEAKQLEYN YACHO

See author's posts


Karnival Kerjaya Mukah ketengahkan temuduga bersemuka, virtual

MUKAH: Program Karnival Kerjaya Peringkat Bahagian Mukah 2020 telah dilaksanakan dengan dua konsep temu duga iaitu secara bersemuka dan temu duga secara virtual.

Menurut  Pengarah Jabatan Tenaga Kerja Sarawak, Awang Raduan Awang Omar, temu duga secara virtual yang diketengahkan adalah menggunakan aplikasi Zoom.

“Penggunaan aplikasi zoom memerlukan pencari kerja ditemu duga oleh majikan melalui panggilan video.

“Ini bertujuan bagi mengurangkan kesesakan di tapak program namun masih lagi memberi peluang kepada pencari kerja untuk ditemu duga,” ujarnya.

Tambahnya, program yang disertai oleh lapan majikan sektor swasta itu  menawarkan sejumlah 1,372 kekosongan jawatan.

“Sebanyak 225 kekosongan daripada jumlah keseluruhan tersebut merupakan kekosongan untuk calon siswazah manakala sebanyak 1,147 kekosongan pula adalah jawatan bagi kategori calon bukan siswazah,”  katanya.

Antara majikan yang mengadakan temu duga secara bersemuka pada program itu ialah Greenpro Farm Sdn. Bhd., E Green Venture Sdn. Bhd., Sinong Pelita Oil Mill Sdn. Bhd., dan  Sarawak Oil Palms Berhad,  manakala, Press Metal Sarawak Sdn. Bhd., Top Glove Sdn. Bhd., Ambang Wira Sdn. Bhd. dan Agensi Pekerjaan Yukim Sdn. Bhd. secara virtual.

“Program in bukan hanya melibatkan penyertaan majikan dari Sarawak malah  penyertan majikan dari Semenanjung Malaysia.

“Pelbagai aktiviti yang turut dijalankan sepanjang program ialah aktiviti pendaftaran pencari kerja secara dalam talian di portal JobsMalaysia dan khidmat nasihat perburuhan,”  tambahnya.

Awang Raduan juga mendedahkan program kali ini adalah merupakan yang kelima dianjurkan oleh JabatanTenaga Kerja Sarawak pada tahun ini.

“Pada kali ini ia turut melibatkan penyertaan Bank Negara Malaysia (Pejabat BNM Kuching).  Agensi kaunseling dan pengurusan kredit (AKPK) serta penyedia perkhidmatan kewangan seperti bank  dan agensi kewangan yang lain,” ujarnya.

Tambah beliau, penyertaan strategik dari sektor kewangan ini adalah sempena dengan kempen pembayaran balik pinjaman pasca moratorium, yang mana pendekatan proaktif diambil untuk mendekati masyarakat, khususnya yang terjejas pendapatan akibat pandemik Covid-19 untuk mendapatkan moratorium yang berakhir pada 30 September nanti.

Destinasi lain hingga Oktober  ini adalah di Betong, Bintulu, Sarikei, Sri Aman, Miri, Serian, Lawas dan Kuching.

Ketika ditemui media, Awang Raduan menyatakan bahawa program karnival kerjaya ini memang terjejas dari segi jumlah kehadiran pencari pekerjaan.

“Ini kerana kita terpaksa mengikut prosedur operasi standard (SOP) iaitu tidak melebihi 250 orang dan sebagainya.

“Untuk kehadiran secara umum sebelum Perintah Kawalan Pergerakan (PKP) ini, purata kehadiran ialah di antara 2,000 dan 3,000 orang.

“Terdahulu, penyertaan tertinggi di Sarawak adalah di Miri yang dihadiri oleh seramai 7,000 pengunjung.

“Dari segi penawaran kekosongan jawatan,  kami memang mengharapkan 100 peratus, namun  biasanya  hanya 40 hingg 50 peratus yang diambil oleh pemohon,” ujar Awang  Raduan.

Oleh Henry B Siyu

See author's posts


Morbidelli luar biasa – Razlan

KEMENANGAN sulung pelumba pasukan Petronas Yamaha Sepang Racing Team (Petronas Yamaha SRT), Franco Morbidelli dalam kelas perdana Kejuaraan Motosikal Dunia di Grand Prix (GP) San Marino kelmarin adalahkejayaan yang sepatutnya buat pelumba itu, kata Prinsipal Pasukan Datuk Razlan Razali.

Menurut beliau, pelumba kelahiran Rome, Itali berusia 25 tahun itu menunjukkan prestasi terbaik dengan bangkit dari kekecewaan setelah terlibat dalam kemalangan di GP Austria, bulan lepas.

“Ini adalah kemenangan yang luar biasa bagi Franco (Morbidelli). Memang patut, terutamanya selepas dia terlibat dalam kemalangan semasa perlumbaan pertama GP Austria,” kata Razlan dalam laman sesawang rasmi pasukan, www.sepangracingteam.com.

Dalam pada itu, Razlan turut memuji rakan sepasukan Morbidelli, Fabio Quartararo yang mempamerkan persembahan yang berani walaupun gagal melengkapkan perlumbaan selepas terjatuh ketika cuba mengejarpelumba lain di hadapan.

“Dia masih berada di tempat kedua dalam kedudukan kejuaraan. Jadi, ia bukanlah suatu yang teruk dan saya yakin dia akan kembali memberi saingan yang hebat minggu depan,” katanya.

Morbidelli, yang memulakan perlumbaan di petak kedua, memimpin perlumbaan 27 pusingan sejak awal sehingga melintasi garisan penamat dengan catatan masa 42 minit 02.272 saat (s).

Rakan senegara, Francesco Bagnaia daripada Pramac Racing Team dan pelumba Sepanyol Joan Mir daripada Team Suzuki Ecstar,  di tempat kedua dan ketiga dengan masing-masing ketinggalan 2.217s dan 2.290s.

Kemenangan Morbidelli membolehkan beliau naik ke tempat ketujuh dalam kedudukan Kejuaraan Motosikal Dunia bagi kelas MotoGP dengan 57 mata, sementara Quartararo kekal dengan 70 mata di tempat kedua selepasenam perlumbaan.

Litar Dunia Misano sekali lagi akan menjadi tuan rumah kepada GP Emilia Romagna yang dijadualkan berlangsung hujung mingguini.-Bernama

See author's posts


Pemantauan fenomena air pasang dipertingkatkan

SARIKEI: Jabatan Bomba dan Penyelamat Malaysia (JBPM) Sarikei telah menjalankan pemantauan fenomena air pasang di beberapa kawasan rendah disini sejak kelmarin.

Ketua Balai Bomba dan Penyelamat (BBP) Sarikei, PPgB Mahmudin Narudin berkata, pemantauan air pasang sentiasa diteruskan oleh pihaknya bagi memastikan keselamatan penduduk yang terjejas akibat fenomena air pasang.

“Semalam (kelmarin) kami telah memantau di beberapa kawasan rendah yang dinaiki air pasang.

“Pemantauan yang bemula 6.10 petang dijalankan oleh dua anggota bomba dan pemantauan diteruskan pada sebelah malam sekitar 8.15 malam,” katanya ketika dihubungi Utusan Sarawak, pagi semalam.

Katanya, antara kawasan yang dipantau ialah sekitar Jalan Cempaka, kawasan pasar, Jalan, Jalan Pisang Emas, Jalan Pedada, Jalan Rentap, Jalan Melor, Jalan Rambai dan Jalan Bunga Raya (Taman Lalulintas).

“Ketika rondaan dijalankan, keadaan paras air naik di setiap lokasi rondaan dan keadaan masih dalam keadaan terkawal.

“Saya berharap, ibu bapa di kawasan yang terjejas dengan air pasang ini sentiasa memerhatikan anak-anak kecil mereka supaya tidak bermain air pasang yang boleh mengundang bahaya, lebih-lebih lagi sekiranya tidak pandai berenang.

“Hubungi pihak bomba sekiranya berlaku perkara yang tidak diingini seperti rumah dinaiki binatang berbisa dan berbahaya semasa air pasang,” ujarnya.

Oleh Earl Anek

See author's posts


KGC bukti kerajaan prihatin

LUNDU: Kenyalang Gold Card (KGC) membuktikan Kerajaan Sarawak prihatin terhadap kebajikan warga emas untuk menikmati perkhidmatan atau kemudahan istimewa.

Ahli Dewan Undangan Negeri Sarawak (ADUN) Tanjong Datu, Datuk Amar Jamilah Anu mengakui inisiatif Kerajaan Sarawak itu melayakkan warga emas berusua 60 tahun ke atas menikmati pelbagai tawaran yang disediakan.

“KGC juga layak mendapat Bantuan Ihsan Kematian (BIK) untuk pengurusan jenazah sebanyak RM3, 000 yang akan diberikan kepada waris bagi menampung kos pengkebumian pemegang kad,” katanya.

Jamilah berkata demikian pada Majlis Penyampaian Kenyalang Gold Card di Dewan Masyarakat Daerah Lundu semalam.

Sehubungan itu, Jamilah menyeru sekiranya warga emas yang belum memiliki KGC itu untuk terus menghantar permohonan masing-masing.

“Jangan lepaskan peluang ini dan nikmatilah kemudahan yang disediakan oleh kerajaan untuk rakyat,” ujarnya lagi.

Terdahulu seramai 281 orang pemegang Kenyalang Gold Card (KGC) menerima kad masing-masing dengan kaedah agihan yang telah diuruskan oleh Jabatan Kebajikan Masyarakat Daerah Lundu.

Turut hadir, Pegawai Tugas-Tugas Khas kepada Ketua Menteri Sarawak, Haji Helmi Hazemi. Pegawai Daerah Lundu, Gustian Durani, ketua jabatan dan ketua kaum dan masyarakat Daerah Lundu.

Oleh Diyana Samsuddin

See author's posts


Pastikan kestabilan politik

SEMANGAT… Perdana Menteri Datuk Seri Ismail Sabri Yaakob ketika menghadiri Mesyuarat Kedua PenggalKelima Parlimen ke-14 bagi Dewan Rakyat di Bangunan Parlimen semalam.

KUALA LUMPUR:  Kerajaan semalam membentangkan pindaan Perlembagaan Persekutuan bagi mewujudkan peruntukan larangan Ahli Dewan Rakyat bertukar parti yang bertujuan memastikan kestabilan politik dan mengelakkan negara terus berdepan krisis politik yang tiada berkesudahan.

Perdana Menteri Datuk Seri Ismail Sabri Yaakob ketika membentangkan Rang Undang-Undang Perlembagaan (Pindaan) (No. 3) 2022 di Dewan Rakyat semalam berkata pindaan itu juga untuk memberikan mesej yang jelas kepada setiap Ahli Dewan Rakyat supaya berpegang kepada prinsip parti yang diwakili.

Beliau berkata pindaan yang mencatat sejarah besar negara itu adalah untuk melindungi mandat rakyat yang memberi undi serta kepercayaan tinggi kepada Ahli Dewan Rakyat ketika proses pilihan raya.

“Selain itu, saya yakin rang undang-undang ini juga mampu menghentikan tindakan mana-mana pihak yang dipilih dan dilantik daripada bertukar parti tanpa sebab kukuh atau alasan munasabah, sekali gus memastikan kestabilan politik negara untuk suatu jangka masa panjang,” katanya.

Perdana Menteri berkata kerajaan memandang serius tindakan bertukar parti, ‘lompat parti’, ‘defection’, ‘party jumping’ atau ‘floor crossing’ yang telah menimbulkan banyak perdebatan dan polemik dalam kalangan masyarakat umum kerana ia melibatkan mandat dan kepercayaan rakyat yang memilih wakil mereka di Dewan Rakyat.

Justeru, bagi membuktikan keseriusan kerajaan dalam perkara itu Perdana Menteri berkata, Jemaah Menteri bersetuju merealisasikan pindaan perlembagaan berkenaan larangan Ahli Dewan Rakyat bertukar parti.

Ismail Sabri berkata penggubalan rang undang-undang itu mengambil masa hampir setahun dan proses penggubalannya bukan mudah kerana melibatkan masa, tenaga dan komitmen semua pihak terlibat iaitu Jawatankuasa Pilihan Khas, Bahagian Hal Ehwal Undang-Undang Jabatan Perdana Menteri, Jabatan Peguam Negara dan Parlimen Malaysia.

Katanya sokongan semua Ahli Parlimen kepada pindaan rang undang-undang itu amat penting memandangkan keperluan Fasal (3) Perkara 159 yang tertakluk kepada Fasal (4) Perkara 10 Perlembagaan Persekutuan memerlukan sokongan tidak kurang dari dua pertiga atau 148 (jumlah minimum) daripada jumlah Ahli Majlis Parlimen.

“Besarlah harapan saya agar rang undang-undang ini dapat disokong dan diluluskan sebulat suara oleh Ahli-ahli Dewan Rakyat dengan berteraskan semangat Keluarga Malaysia. Rang undang-undang ini merupakan satu sejarah besar negara kerana ia dihasilkan melalui perundingan dan perbincangan di antara kedua-dua belah pihak iaitu kerajaan dan pembangkang.

“Semoga rang undang-undang ini berupaya melakar sejarah sepertimana Pindaan Perlembagaan Berkaitan Perjanjian Malaysia Tahun 1963 yang memperoleh sokongan penuh daripada semua Ahli-ahli Parlimen yang berjiwa besar,” katanya.

Menjelaskan dengan lebih lanjut, Ismail Sabri berkata rang undang-undang mengenai pindaan kepada Perlembagaan Persekutuan itu dibentangkan bagi bacaan pertama pada mesyuarat khas Dewan Rakyat 11 April lepas, namun pindaan asal itu kemudiannya diteliti semula dari aspek penetapan dasar yang lebih jelas.

“Pendirian sidang Mesyuarat Majlis Khas Dewan Rakyat itu diambil perhatian, dan kerajaan berpendirian untuk menggubal peruntukan larangan Ahli Dewan Rakyat bertukar parti, yang memenuhi ekspektasi semua pihak,” katanya.

Perdana Menteri berkata sidang sama seterusnya meluluskan usul pembentukan Jawatankuasa Pilihan Khas yang diwakili pihak kerajaan dan pembangkang untuk membuat syor berhubung pindaan itu.

Katanya Jawatankuasa Pilihan Khas itu mengadakan tujuh siri mesyuarat dan perbincangan bermula 15 April hingga 12 Julai lepas, serta turut menerima pandangan bertulis daripada pelbagai pihak termasuk badan bukan kerajaan, ahli akademik dan parti politik.

Selain pembentangan pindaan Perlembagaan Persekutuan itu, usul Penyata Jawatankuasa Pilihan Khas Menimbang Rang Undang-Undang Perlembagaan (Pindaan) (No.3) 2022 dan Mengenai Peruntukan Larangan Ahli Dewan Rakyat Bertukar Parti turut dibentangkanuntuk dibahaskan bersekali dengan rang undang-undang itu. – Bernama

See author's posts


14 MAUT Bas terhumban ke cenuram

COLOMBO: Sejumlah 14 orang terkorban manakala lebih 30 yang lain cedera apabila sebuah bas penumpang terhumban ke cenuram di Sri Lanka pada Sabtu.

Lima daripada mangsa yang terbunuh ialah wanita.

Turut terkorban dalam kejadian di Passara itu ialah pemandu bas berkenaan, lapor AFP.

Jurucakap polis berkata siasatan awal mendapati punca nahas adalah akibat kecuaian pemandu bas tersebut.

Bas milik syarikat swasta itu dikatakan sedang menelusuri kawasan berbukit bukau apabila ia terbabas ketika cuba mengelak sebuah trak di sebuah laluan sempit.

Media tempatan melaporkan lebih 70 penumpang berada di dalam bas itu ketika kejadian.

Kemalangan ini dikatakan paling dahsyat pernah berlaku sejak 16 tahun lalu di negara itu.-AFP

See author's posts


Kampung Tanjung Datu, Opar dilanda banjir

BAU: Seramai 13 mangsa banjir membabitkan enam keluarga dari Kampung Tanjung Datu ditempatkan di Pusat Pemindahan Sementara (PPS) Dewan Tanjung Datu Tasik Biru, hari ini ekoran hujan lebat sejak semalam.

Menurut Sekretariat Jawatankuasa Pengurusan Bencana Negeri Sarawak (JPBNS), PPS berkenaan dibuka seawal 6.40 pagi tadi.

Sebuah lagi PPS dibuka di Kampung Opar pada 7.00 pagi.

“Seramai empat mangsa daripada satu keluarga telah diarahkan berpindah ke PPS Balai Raya Kampung Opar,” katanya.

Dalam pada itu, menurutnya, trend air di kedua-dua kampung tersebut masih lagi meningkat setakat 8.00 pagi tadi.

See author's posts


Ronaldo bantu Portugal benam Sweden

CRISTIANO Ronaldo menjaringkan dua gol yang menakjubkan untuk membawanya kepada 101 gol antarabangsa untuk Portugal dalam kemenangan 2-0 ke atas 10 pemain Sweden dalam perlawanan Liga Negara UEFA semalam.

Ronaldo memecahkan angka 100 sejurus sebelum rehat, penyerang Juventus yang berusia 35 tahun itu melakukan sepakan percuma melengkung daripada jarak 23 metar ke sudut paling kiri gawang penjaga gol Sweden, Robin Olsen sebagai tonggak kenangan dalam kariernya yang penuh dengan trofi.

Gol kedua bonus, dan gol ke-101nya, muncul pada minit ke-72, bekas penyerang Manchester United dan Real Madrid itu melepasi benteng pertahanan Sweden dan menghasilkan penyudah tepat ke sudut gawang dari jarak 18 meter.

“Ia adalah dua gol penting kerana ini bermakna saya berjaya mencapai tahap yang saya cari,” kata Ronaldo kepada televisyen awam Portugal, RTP.

“Saya sangat gembira, pertama kerana pasukan menang dan tentunya menjaringkan gol ke-100 dan kemudian ke-101, dua gol hebat.”

Sambil mengakui kesihatan menjadi yang pertama, dia meratapi penguasaan Covid-19 dalam stadium yang kosong di Solna.

“Sedih bermain tanpa peminat, seperti pergi ke sarkas tanpa badut atau ke taman tanpa bunga,” kata Ronaldo.

“Berbicara untuk diri sendiri, ketika saya bermain dalam perlawanan di tempat lawan saya diejek, ia memberi saya motivasi.”

Selepas membuat penampilan pertamanya di peringkat antarabangsa sebagai pemain berusia 18 tahun pada tahun 2003, Ronaldo menjaringkan gol pertamanya untuk Portugal dalam kekalahan 2-1 kepada Greece, yang akhirnya memenangi Euro 2004.

Ronaldo, yang membuat 165 penampilan untuk Portugal, berada di kedudukan kedua setelah Ali Daei dari Iran, dengan 109 gol, dalam senarai penjaring gol antarabangsa lelaki terbanyak.

“Rekod tersebut, ini langkah demi langkah,” kata Ronaldo. “Ini bukan obsesi kerana saya fikir rekod datang secara semula jadi.”

Sangat luar biasa untuk Ronaldo, hanya 17 daripada 100 golnya telah dicapai dalam perlawanan persahabatan, dan sembilan hatriknya semuanya dilakukan dalam kejohanan FIFA atau UEFA atau perlawnaan kelayakan. – AFP

See author's posts


Kompleks Sukan Bintangor perlu dipertingkatkan

KUCHING: Ahli Dewan Undangan Negeri (ADUN) Meradong, Datuk Ding Kuong Hiing mempelawa Timbalan Menteri Belia, Sukan dan Pembangunan Usahawan (Pembangunan Belia dan Sukan), Dato Gerald Rentap Jabu melihat sendiri keadaan trek larian Kompleks Sukan Bintagor yang usang.

Ding, semasa sesi soal jawab persidangan Dewan Undangan Negeri (DUN) Sarawak di sini hari ini, mengemukakan keperluan untuk menaik taraf segera kemudahan sukan di Kompleks Sukan Bintagor sebelum sebarang kejadian tidak diingini berlaku.

Rentap berkata , kementeriannya telah mengemukakan projek bernilai RM60 juta untuk naik taraf dan penyelenggaraan kemudahan sedia ada untuk semua kemudahan sukan di bawah Rancangan Malaysia ke-12 (RMK-12), yang berhasrat untuk menaik taraf dan membaik pulih kemudahan sukan di setiap bahagian termasuk Meradong.

“Kementerian saya akan mengemukakan semula cadangan ini semasa Kajian Separuh Penggal selaras dengan cadangan di bawah Strategi Pembangunan Pasca Covid-19 (PCDS) 2030 untuk kelulusan, memandangkan kementerian juga mengambil berat untuk menyediakan kemudahan yang selamat, kondusif dan standard kepada awam,” katanya.

Jelas sekali tidak berpuas hati dengan jawapan Rentap, Ding berkata, sebelum membentangkan dua soalan tambahannya, dia telah diberi jawapan yang sama beberapa kali.

“Saya minta maaf, YB Timbalan Menteri. Saya rasa jawapan ini sudah (diberitahu) beberapa kali.

“Sekiranya anda ke Meradong, saya akan tunjukkan tempat itu kepada dan barulah anda akan sedar betapa teruknya keadaan (trek larian),” kata Ding.

Atas permintaan Ding, Rentap memberitahu bahawa beliau akan pergi ke Meradong dan melawat kompleks sukan itu.

Oleh NUR AIN OTSMAN

See author's posts


TKPM dibangunkan di Bintulu

BINTULU: Kerajaan Negeri merancang untuk menjadikan Pusat Latihan Pertanian Sungai Sibiew di sini sebagai sebuah Taman Kekal Pengeluaran Makanan (TKPM).

Timbalan Ketua Menteri, Datuk Amar Douglas Uggah Embas berkata perancangan penubuhan taman itu sekali gus akan melonjak sektor berkenaan di daerah itu.

“Sebagai permulaan, tanah berkeluasan 12 hektar daripada 50 hektar tanah terbabit akan ditanam dengan pelbagai tanaman sayur-sayuran,” katanya.

Beliau berkata demikian pada sidang media selepas menghadiri taklimat berhubung kemudahan pertanian bersama wakil rakyat di bawah Parlimen Bintulu di Pusat Latihan Pertanian, Sungai Sebiew di sini, semalam.

Menurutnya, idea untuk menubuhkan TKPM di kawasan terbabit adalah hasil daripada inisiatif Kementerian Pemodenan Pertanian, Tanah Adat dan Pembangunan Wilayah yang mahu memajukan Pusat Latihan Pertanian Sebiew sebagai sebuah pusat pertanian moden.

“Di sini akan mempraktikkan penanaman sayur-sayuran dengan menggunakan teknologi fertigasi dan hidroponik,” katanya.

Tambah beliau, TKPM ini akan dibangunkan dengan pendekatan yang lebih baik serta teratur dan dijangka menjadi taman pertanian moden seperti TKPM Rampangi di Kuching dan Sungai Baji di Sarikei.

Turut hadir pada taklimat itu ialah Menteri Utiliti merangkap Ahli Dewan Undangan Negeri (ADUN) Kemena, Dato’ Sri Dr Stephen Rundi Utom, Menteri Muda Undang-Undang dan Adat Bumiputera merangkap ADUN Kakus, Datuk John Sikie Tayai, ADUN Samalaju, Majang Renggi, ADUN Murum, Kennedy Chukpai Ugon dan Pemangku pegawai pertanian Bahagian Bintulu, Anggang Jimbun.

Oleh Ellie Edward

See author's posts


Kompleks Kubah Ria dibuka seperti biasa

KUCHING: Operasi perniagaan Kompleks Kubah Ria masih dibuka kepada orang ramai dan beroperasi seperti biasa.

Perkara tersebut diumumkan oleh pengurusan Perbadanan Pembangunan Ekonomi Sarawak (SEDC Sarawak) menerusi catatan di laman Facebook mereka, semalam.

“Pihak kita menegaskan kompleks ini tiada kaitan dengan Kluster Pasar Satok dan sehubungan itu operasi perniagaannya masih dijalankan seperti biasa untuk orang ramai,” tegasnya.

Jelas kenyataan itu, Jawatankuasa Pengurusan Bencana Negeri Sarawak (JPBNS) telah mengumumkan hanya Kluster Pasar Satok sahaja yang mempunyai kes positif Covid-19 dan bukan di Kompleks Kubah Ria.

“Kesemua peniaga di Kompleks Kubah Ria juga menjalankan perniagaan mereka seperti biasa dengan mengikuti prosedur operasi standard (SOP) yang ditetapkan oleh JPBNS dan Kementerian Kesihatan Malaysia (KKM).

“Sehubungan itu, orang ramai turut dinasihatkan agar tidak mendengar khabar angin mengenai Kompleks Kubah Ria yang tidak terlibat langsung dengan Kluster Pasar Satok yang terletak di bangunan yang berlainan,” jelasnya.

Pada Selasa, Jabatan Kesihatan Negeri Sarawak memaklumkan satu kluster baharu dilaporkan iaitu Kluster Pasar Satok yang mencatatkan empat kes positif Covid-19 selepas saringan aktif dijalankan ke atas 229 orang di pasar itu.

Timbalan Ketua Menteri, Datuk Amar Douglas Uggah Embas mengesahkan kluster tersebut melibatkan Medan Niaga Satok.

Oleh Zarina Abdullah

See author's posts


Perdebatan pertama Trump, Biden bermula

WASHINGTON: Presiden Donald Trump dan calon Demokrat Joe Biden akan berdebat untuk pusingan pertama pada Selasa petang, satu pertempuran politik yang pastinya bakal menarik jutaan penonton dari seluruh dunia, lapor Agensi Anadolu.

Pertandingan selama 90 minit itu menandakan bermulanya perlumbaan untuk Rumah Putih, menyaksikan Biden terus mendahului Trump, berbaki 35 hari sebelum pilihan raya presiden Amerika Syarikat (AS) pada 3 November.

Pungutan suara yang dilakukan New York Times/Kolej Siena minggu lalu menunjukkan Biden mendahului lapan mata mengatasi Trump.

Pengacara Fox News, Chris Wallace akan bertindak sebagai moderator, program ditayangkan tanpa iklan di setiap rangkaian televisyen utama di AS dan di seluruh dunia. Ia akan diadakan di Universiti Case Western Reserve Cleveland, Ohio.

Antara fokus utama topik perdebatan antaranya berkaitan Mahkamah Agung, pandemik Covid-19, ekonomi, kaum dan keganasan di bandar-bandar serta integriti pilihan raya.

Acara pada Selasa itu akan berlangsung dari 9 malam hingga 10.30 malam EDT (9 pagi hingga 10.30 pagi waktu Malaysia pada Rabu).

Ia akan disusuli perdebatan Naib Presiden Mike Pence dan Senator Kamala Harris pada 7 Oktober.

Trump dan Biden akan berdebat lagi pada 15 dan 22 Oktober. – Bernama

See author's posts


Sempadan Wilayah Utara Australia ditutup 18 bulan lagi

CANBERRA: Ketua Menteri Wilayah Utara Australia (NT), Michael Gunner pada Selasa mengumumkan sempadan domestik wilayah itu akan ditutup sekurang-kurangnya untuk tempoh 18 bulan lagi, lapor agensi berita Xinhua.

Gunner berkata, kerajaannya akan merekrut lebih ramai polis untuk menguatkuasakan penutupan sempadan itu.

Katanya, senarai sempadan negeri dan wilayah NT yang ditutup semakin bertambah dan menyifatkan tempoh 18 bulan adalah anggaran yang ‘konservatif’ untuk membolehkan sempadan itu dibuka semula.

Di bawah sekatan sekarang, mereka yang melakukan perjalanan dari Victoria dan Sydney – lokasi adanya jangkitan Covid-19 secara berterusan dalam kalangan komuniti – perlu menjalani kuarantin di hotel selama dua minggu atas perbelanjaan sendiri.

“Nasihat saya kepada semua, jika boleh, tinggal di sini di wilayah anda. Jangan pergi, anda selamat di sini.”

“Jika boleh, batalkan rancangan percutian Krismas anda, tinggal di sini di Wilayah Utara.”

NT hanya mencatatkan 33 kes Covid-19 yang disahkan – jumlah paling sedikit berbanding lapan negeri dan wilayah Australia – dan tiada kematian.

Gunner berkata, keputusan untuk menjaga sempadan NT demi melindungi penduduk asli terutamanya dalam kalangan mereka yang kurang berkemampuan. – Bernama

See author's posts


Terap sains sukan untuk skuad hoki

KETUA jurulatih skuad hoki kebangsaan A. Arul Selvaraj akan meningkatkan penggunaan sains sukan bagi memberikan nafas baru kepada gaya permainan skuad Harimau Malaysia.

Arul yang baru melengkapkan kuarantin wajib 14 hari selepas pulang dari Dublin, Ireland minggu lepas menjelaskan, barisan kejurulatihan kebangsaan akan bekerjasama rapat dengan Institut Sukan Negara untuk memaksimumkan penerapan sains sukan kepada pasukan kebangsaan.

“Bila kita bandingkan pasukan kita dengan pasukan Eropah, kita ketinggalan, tetapi saya akan cuba untuk mengimbangkannya dengan menggunakan kelebihan yang ada dan memperbaiki kelemahan mereka.

“Berdasarkan kepada pengalaman saya, pemain kita mempunyai ketangkasan dan pergerakan antara yang terbaik di dunia, tetapi kita ketinggalan dari segi kecergasan (dengan pasukan terkuat),” katanya dalam sidang media di ibu pejabat Konfederasi Hoki Malaysia (KHM),Kuala Lumpur.

“Saya akan lihat berdasarkan kepada data yang kita ada dan kekuatan kita ialah kelajuan, jadi kita akan rancang kesemuanya untuk disesuaikan mengikut pemain, bagi memastikan mereka boleh bermain pada level optimum,” katanya.

Arul yang akan mengadakan sesi latihan pertamanya esok, menjelaskan yang pemain veteran akan diberikan kuasa lebih untuk membuat keputusan bijak, di samping berkongsi idea bersama barisan kejurulatihan, tetapi keputusan akhir masih akan beliau putuskan.

Bekas pemain antarabangsa itu juga menjelaskan yang beliau akan merombak pasukan kebangsaan selepas Kejohanan Piala Razak, yang dijadualkan diadakan di Stadium Hoki Nasional di Bukit Jalil dari 18-26 September.

Pada masa ini skuad kebangsaan terdiri daripada 32 pemain, dengan empat daripadanya penjaga gol, selain tujuh pemain muda.

Arul akan mempunyai masa yang lebih dengan anak buahnya, kerana pasukan kebangsaan tidak akan mempunyai perlawanan antarabangsa lain tahun ini, selepas Persekutuan Hoki Asia (AHF) baru-baru ini, menangguhkan Piala Juara-Juara Asia (ACT) dari 17-27 November ke 11-19 Mac 2021 akibat pandemik Covid-19 dan sekatan perjalanan.

KHM melantik Arul sebagai ketua jurulatih dengan kontrak dua tahun, selepas Roelant Oltmans meletakkan jawatannya hujung bulan lepas.-Bernama

See author's posts


JHEV ATM lakukan lawatan amal

KUCHING: Persatuan Veteran yang bernaung di bawah Jabatan Hal Ehwal Veteran Angkatan Tentera Malaysia (JHEV ATM) Cawangan Sarawak telah mengadakan aktiviti lawatan ke rumah veteran Orang kurang upaya (OKU) atau Veteran Kurang Upaya (VKU), pesakit, balu, penerima pingat keberanian dan perkuburan veteran.

Persatuan Veteran Angkatan Tentera Malaysia (ATM) Negeri Sarawak telah membuat lawatan sempena Hari Pahlawan yang mana sambutannya pada 31 Julai setiap tahun.

JHEV ATM dalam satu kenyataan berkata, antara persatuan yang terlibat melaksanakan lawatan tersebut adalah Persatuan Veteran Tentera Kor Renjer (PVTKR) bersama Lt Jen (B) Datuk Stephen Mundaw telah melawat kediaman Datuk Awang Raweng di Sri Aman. Datuk Awang Raweng adalah penerima pingat keberanian George Cross.

“Selain itu, Persatuan Veteran India Angkatan Tentera Malaysia (PERIM) yang diketuai oleh Presidennya Kapt (B) Narayanan, Timbalan Presiden PW 2 (U) Rajendran dan Kol (B) Ratnam telah mengunjungi beberapa kediaman balu tentera diantaranya Puan Fatima balu kepada PW 1(U) Govindasamy di Kampung Pridan dan Puan Munen, balu kepada Spr Lexamanan di Kampung Riih.

“Persatuan Veteran Angkatan Tentera Malaysia (PVATM) Tasik Biru diketuai oleh Jidokson telah mengunjungi kubur RJR Lemon@Oman yang telah terkorban dalam pertempuran Op Gopeng tahun 1980. Turut dikunjungi adalah perkuburan Penerima pingat keberanian PGB Kpl Poul Nyopis,” katanya dalam kenyataan.

Sementara itu, menurut kenyataan, Persatuan Veteran Angkatan Tentera Malaysia (PVATM) Limbang diketuai oleh Adeeputera telah melaksanakan lawatan ke lima rumah balu veteran dan dua rumah veteran sakit.

“Persatuan Veteran Angkatan Tentera Malaysia (PVATM) Kapit diketuai oleh PW 2 (B) Martin Bilun telah mengunjungi rumah veteran perang iaitu Rjr Ladong Sabut. Rjr Ladong pernah terlibat dalam konfrantasi Malaysia dan Indonesia.

“Grup Veteran Bekas 10 RRD diketuai oleh Lt Kol (B) Monday Juhit telah melaksanakan lawatan kebajikan ke rumah veteran kurang upaya (VKU) Jack Nyarai di Kampung Remind, Serian,” katanya.

Menurut JHEV ATM, selain daripada mengisi aktiviti sempena Hari Pahlawan, aktiviti ini adalah bertujuan sebagai tanda mengenang khidmat bakti veteran ATM tidak kira yang masih hidup, sakit, mahupun yang telah meninggal dunia.

“Jasa dan pengorbanan mereka yang telah gugur sebagai bunga bangsa tetap dikenang hingga selama-lamanya,” ujarnya.

Oleh Cheryl Law

See author's posts


GPS sudah muktamadkan agihan kerusi

AZREEN KERIA

KUCHING: Semua empat parti komponen dalam Gabungan Parti Sarawak (GPS) sudah memuktamadkan pengagihan 31 kerusi Parlimen untuk dipertandingkan.

Malah, GPS yang dianggotai Parti Pesaka Bumiputera Bersatu (PBB), Parti Rakyat Sarawak (PRS), Parti Demokratik Progresif (PDP) dan Parti Rakyat Bersatu Sarawak (SUPP) akan mengeluarkan manifesto sendiri.

Premier Sarawak, Datuk Patinggi Tan Sri Abang Johari Tun Openg yang juga Pengerusi GPS berkata, GPS juga bersetuju untuk sama-sama berjuang atas landasan ‘Sarawak First’ (Utamakan Sarawak).

“Kesemua (31 kerusi Parlimen) kawasan yang dipertandingkan sudah kita putuskan dalam kalangan parti komponen (GPS) yang kita letakkan calon-calon seperti mana yang telah diputuskan.

“Walaupun sekarang ini kita masih lagi melihat beberapa kerusi, kita lihat keadaan bagaimana. Kita belum tahu bila hari penamaan calon.

“Setelah itu barulah kita akan mendedahkan calon-calon GPS yang akan bertanding kelak,” katanya selepas mempengerusikan mesyuarat Majlis Kepemimpinan Tertinggi GPS di Ibu Pejabat PBB di sini, petang ini.

Abang Johari yang juga Presiden PBB berkata, buat kali pertama gabungan empat parti itu akan bertanding atas tiket GPS untuk pilihan raya umum.

“Malah GPS sudah bersedia untuk PRU-15 kelak. Satu jawatankuasa telah ditubuhkan untuk membolehkan GPS menjalankan amanah yang telah diberi sejak PRN-12 yang lalu,”katanya.

Abang Johari turut menjelaskan apa yang penting adalah suara Sarawak yang kuat di peringkat Parlimen.

“Saya yakin bahawa mandat rakyat Sarawak untuk kita meneruskan perjuangan dalam membangkitkan diri kita daripada dasar-dasar nasional dan mempertahankan hak Sarawak,” katanya.

Mengulas mengenai kedudukan penyandang kerusi Parlimen Puncak Borneo, Datuk Willie Mongin yang baru-baru ini diterima menyertai PBB, beliau berkata, tunggu sehingga tarikh penamaan calon diumum oleh SPR.

Ditanya mengenai jumlah muka baharu ditampilkan GPS pada PRU-15 kali ini, Abang Johari berkata:

“Memang akan ada muka baharu.Tunggu sahaja.”

Pada PRU-14, GPS bertanding di 31 kerusi Parlimen yang terdiri daripada Parti Pesaka Bumiputera Bersatu (14 kerusi), Parti Rakyat Sarawak (6), Parti Bersatu Rakyat Sarawak (7) dan Parti Demokratik Progresif (4).

Sebelum Parlimen dibubar baru-baru ini GPS mempunyai 18 kerusi Parlimen iaitu 13 milik PBB, PRS PDP masing-masing dua kerusi, manakala SUPP satu kerusi.

See author's posts


Real Madrid terbayang kejuaraan

REAL Madrid hanya memerlukan satu lagi kemenangan untuk mengesahkan gelaran La Liga Sepanyol setelah mereka menghalang kebangkitan babak kedua Granada semalam untuk menang 2-1 dan berada empat mata di hadapan Barcelona.

Dengan baki dua perlawanan lagi, Madrid akan dinobatkan sebagai juara jika mereka mengalahkan Villarreal di tempat sendiri pada Jumaat tanpa menghiraukan apa yang berlaku ke atas Barca di Camp Nou menentang Osasuna.

Tetapi mereka dipaksa bekerja keras oleh pasukan Granada yang bersaing untuk mendapat tempat dalam pertandingan Eropah dan boleh dikatakan pasukan yang membuat kejutan dalam La Liga musim ini setelah dinaikkan daripada  divisyen dua tahun lalu.

Ferland Mendy dan Karim Benzema kelihatan seperti memberi kemenangan mudah buat Madrid di Los Carmenes tetapi Granada berubah setelah rehat dan jaringan Darwin Machis pada minit ke-50 memberi mereka harapan.

Madrid yang semakin gementar dipaksa bertahan di peringkat akhir perlawanan dan memerlukan Sergio Ramos untuk mengeluarkan bola daripada melepasi garisan gol ketika pasukan Zinedine Zidane bertahan untuk mempertahankan kemenangan kesembilan berturut-turut mereka.

“Visi kami ketika kami memulakan setiap musim adalah memenangi liga,” kata Zidane. “Masih ada dua perlawanan. Kami sudah dekat tetapi kami belum sampai di sana.”

Ketika wisel penamat dibunyikan, Zidane meraung lega dan Ramos menumbuk ke udara setelah melalui ujian paling sukar mereka sejak liga disambung semula.

“Kami tidak boleh berehat, kami agak dekat tetapi kami harus meneruskannya,” kata Ramos setelah itu.

“Kami leka sedikit dalam babak kedua. Kami memenangi separuh pertama dan kalah dalam babak kedua dan mungkin itu adalah peringatan buat kami. Kami harus memastikan kami tidak mengulangi kesilapan itu.”

Madrid boleh menjuarai La Liga buat kali ketiga dalam tempoh lapan tahun di Stadium Alfredo di Stefano pada malam Jumaat. “Ini sangat bermakna,” kata Ramos.

“Ini hadiah di atas persembahan konsisten kami sepanjang tahun. Mungkin kita mempunyai masa yang sukar selama penangguhan dan kami kembali dan memberi reaksi. Kami berada dalam perlumbaan dan semoga pada hari Jumaat kami dapat merayakannya.”

Sekiranya Madrid tercicir menentang Villarreal, mereka masih mempunyai peluang kedua pada hari Isnin apabila mereka menamatkan musim di Leganes sementara Barcelona mengunjungi Alaves.

Gol Machis merupakan yang pertama dilepaskan oleh Madrid dalam enam perlawanan tetapi tidak banyak yang menjangkannya selepas separuh pertama. – AFP

See author's posts


29 maut, restoran dua tingkat runtuh

BEIJING: Jumlah kematian dalam kejadian runtuhan sebuah restoran dua tingkat di utara China meningkat kepada 29 orang, menurut agensi berita rasmi, Xinhua pada Ahad

Bangunan dua tingkat di daerah Xiangfen, wilayah Shanxi, runtuh pada pagi Sabtu ketika majlis sambutan hari lahir ke-80.

Seramai 57 mangsa dikeluarkan daripada runtuhan dengan puluhan cedera dengan tujuh daripadanya parah.

Stesen penyiar negara, CGTN mengatakan operasi menyelamat berakhir pada awal pagi Ahad.

Punca masih belum diketahui dan Dewan Negara memberi jaminan siasatan akan dijalankan pihak berkuasa wilayah.

Tujuh ratus anggota penyelamat terbabit dalam operasi berkenaan, kata CGTN.

China tidak asing dengan insiden runtuhan bangunan atau kemalangan pembinaan yang meragut nyawa.

Sebuah hotel runtuh di bandar Quanzhou di selatan China pada Mac mengorbankan 29 orang dan mencederakan 42 yang lain.

Siasatan rasmi dalam insiden itu mendapati tiga tingkat ditambahkan secara tidak sah pada struktur empat tingkat yang asli, dan penilai keselamatan bersubahat dengan pemilik hotel untuk membuat laporan palsu mengenai bangunan itu, kata penyiar CCTV. – AFP

See author's posts


Sarawak harap MA63 disegerakan oleh PM, TPM baharu

KUCHING: Sarawak berharap Perdana Menteri Datuk Seri Anwar Ibrahim dan dibantu Timbalan Perdana Menteri, Dato Sri Fadillah Yusof  akan dapat menyegerakan usaha mengembalikan hak Sarawak seperti termaktub dalam Perjanjian Malaysia 1963 (MA63) dan Laporan Jawatankuasa Antara Kerajaan (IGC).

Timbalan Menteri di Jabatan Premier Sarawak (Undang-Undang, MA63, Perhubungan Negeri-Persekutuan), Datuk Sharifah Hasidah Sayeed Aman Ghazali berkata inilah detik paling sesuai untuk berbuat demikian kerana sejarah sudah tercatat apabila Fadillah menduduki jawatan TPM.

“Kami berharap dengan ada Kabinet baharu ini, PM dan TPM akan terus mengembalikan hak kami yang masih belum dikembalikan.

“Kita yakin di bawah kepemimpinan Kabinet baharu, perkara ini dapat disegerakan untuk Sarawak. Ini harapan kita,” katanya selepas merasmikan program Kesedaran Alam Sekitar di Dewan Serbaguna Kampung Malaysia Jaya, di sini, hari ini.

Sharifah Hasidah yang juga Ahli Dewan Undangan Negeri (ADUN) Samariang turut mengucapkan terima kasih kepada Ahli Parlimen terdahulu yang telah membantu memulihkan hak Sarawak di bawah MA63 dan IGC.

Katanya, pelantikan Fadillah dan empat lagi menteri dari Sarawak sudah semestinya akan menjaga kepentingan negeri.

“Pelantikan lima Ahli Parlimen sebagai menteri selain jawatan TPM adalah satu pengiktirafan kepada rakyat Sarawak, Gabungan Parti Sarawak (GPS) dan jenteranya.

“Ini adalah era baharu apabila sejarah tercipta dengan pelantikan jawatan TPM adalah dari Sarawak,” katanya.

Perdana Menteri Datuk Seri Anwar Ibrahim malam tadi mengumumkan senarai 28 anggota Kabinet termasuk tujuh dari Borneo iaitu 5 menteri dari Sarawak dan dua dari Sabah.

Malah pelantikan Fadillah selaku TPM II selain sebagai Menteri Perladangan dan Komoditi adalah sejarah baharu bagi Sarawak sejak penubuhan Malaysia 59 tahun lalu.

Sharifah Hasidah juga mengucapkan tahniah kepada Anwar dan lima menteri dari Sarawak atas pelantikan itu.

Oleh SHAHRUL QAIZAT

See author's posts


Haller wira Ivory Coast

BEKAS penyerang West Ham, Sebastien Haller menjaringkan dua gol dalam masa sembilan minit untuk memberikan kemenangan 2-1 Ivory Coast dalam perlawanan kelayakan Piala Dunia FIFA Qatar 2022, ke atas Cameroon di Abidjan, samalam.

Haller, yang berpindah ke Ajax Amsterdam Januari lalu setelah menjaringkan 14 gol dalam 54 perlawanan untuk Hammers, menyempurnakan sepakan penalti pada minit ke-20 dan kemudian menewaskan pemain pertahanan dan melepaskan percubaan ke sudut jauh gawang.

Moumi Ngamaleu mengurangkan defisit menerusi sepakan penalti, pada minit ke-61, untuk membuat penyudah tegang dalam pertemuan Kumpuan  D.

Ivory Coast menduduki tangga teratas dengan empat mata selepas dua perlawanan, Cameroon dengan tiga, dan Mozambique satu dan Malawi kosong menjelang perlawanan mereka pada hari Rabu.

Kumpulan D merupakan satu-satunya kumpulan daripada 10 kumpulan zon Afrika yang menampilkan dua negara menduduki rankin 10 teratas di Afrika – Ivory Coast berada di tangga ke-12 ketika undian dibuat dua tahun lalu. – AFP

See author's posts


Pak Lang G miliki lebih 40 koleksi basikal klasik

BUTTERWORTH: Nostalgia menunggang basikal tua ke sekolah pada zaman remaja mendorong seorang warga emas untuk mengumpul koleksi basikal klasik yang diperoleh hasil pencarian dari seluruh negara.

Ahmad Fauzi Ismail, 61, mula membeli basikal-basikal klasik itu sejak 1990-an dan sehingga kini mempunyai lebih 40 buah basikal klasik yang kesemuanya masih boleh ditunggang dengan baik.

“Semuanya bermula dengan sebuah basikal tua peninggalan arwah ayah yang saya gunakan ketika ke sekolah dulu … seterusnya pada 1990-an, saya telah bekerja jadi ada duit lebih sikit. Ketika itu saya mula mencari basikal-basikal klasik ini sebelum membelinya untuk dijadikan koleksi.

“Dari situ mula timbul hobi untuk terus mengumpul basikal-basikal klasik dan saya terus mencari serta membeli. Sekarang ada lebih 40 buah basikal klasik yang dikeluarkan sekitar 1940-an dan 1960-an kebanyakannya berjenama Hercules dan Raleigh buatan England,” katanya kepada Bernama ketika ditemui di rumahnya di Sungai Dua, di sini.

Bekas pekerja kilang itu berkata beliau membeli basikal-basikal berkenaan dari beberapa negeri termasuk Kelantan, Johor dan Pahang dengan kesemuanya dipos menggunakan khidmat syarikat kurier malah ada dibeli di sekitar Pulau Pinang yang dalam keadaan rosak sebelum dibaikinya.

Tambahnya, penyelenggaraan perlu sentiasa dilakukan bagi memastikan kesemua basikal klasiknya itu berada dalam keadaan baik serta boleh ditunggang pada bila-bila masa.

Beliau yang lebih mesra disapa Pak Lang G berkata sekarang ini alat ganti untuk penyelenggaraan atau menukar barang rosak pada basikal klasik itu agak mudah diperoleh kerana ia dibawa masuk dari China berbanding 20 tahun lepas berikutan basikal model tersebut tidak lagi dijual ketika ini.

Menurut Ahmad Fauzi, dari segi kos membeli basikal klasik, ia berharga RM200 hingga RM1,000 namun kos penyelenggaraan agak tinggi berikutan alat ganti yang sedikit mahal berbanding basikal biasa.

Berikutan sukar diperoleh, ada peminat barang antik ‘memujuk’ Ahmad Fauzi agar menjual basikal klasik dalam simpanannya, malah ada yang sanggup menawarkan harga beberapa kali ganda lebih tinggi berbanding harga asal demi memiliki basikal antik itu.

“Sejak mula mengumpul koleksi basikal klasik ini baru sekali saya jual, itu pun kepada kawan baik. Selepas basikal itu dijual, saya jadi tidak senang duduk malah tidak boleh tidur hingga beberapa malam kerana memikirkan kenapa saya jual basikal tersebut…sayang basikal itu hanya Allah saja yang tahu.

“Alhamdulillah kawan saya jaga dengan baik basikal tersebut sehingga sekarang. Sejak itu, saya memang tidak jual lagi koleksi-koleksi basikal yang ada, biarlah saya jaganya sendiri,” katanya yang bekerja sebagai penggali kubur sejak 30 tahun lepas.

Ahmad Fauzi berkata setiap basikal klasik miliknya itu mempunyai sejarah dan ‘peranan’ tersendiri dan beliau sendiri mengingati peranan tersebut supaya mudah untuk menceritakan kepada sesiapa yang bertanya.

Katanya, ada dalam koleksi basikal klasik miliknya itu pernah digunakan oleh posmen di Jepun dan Singapura pada zaman dahulu untuk mereka menghantar surat yang mana kedua-dua basikal tersebut memang mendapat permintaan tinggi daripada peminat.

“Ada pernah tawarkan sebuah basikal klasik sehingga harga RM3,000 tapi saya memang tak jual, lagipun anak-anak saya iaitu tiga lelaki dan dua wanita juga menunjukkan minat untuk bersama-sama menjaga semua koleksi basikal klasik yang ada ini,” katanya yang sering mengayuh basikal bersama isterinya Jamaliah Soud, 58.

Beliau berkata, semua basikal klasik yang ada kini sering digunakan dalam aktiviti bersama komuniti di Sungai Dua selain menerima jemputan untuk membawa pengantin dan penggambaran terutama musim perayaan serta perkahwinan.

“Untuk Hari Raya nanti pun ramai yang dah tempah bagi penggambaran, dari segi kos sewa memang saya tidak tentukan kadarnya sebaliknya penyewa membayarnya dengan ikhlas dan seterusnya saya cuma ambil duit untuk kos penyelenggaraan sahaja manakala bakinya didermakan ke tabung masjid berhampiran rumah,” katanya. – Bernama

See author's posts


Tindakan tegas terhadap mahasiswa jual perantisiswa

PUTRAJAYA: Menteri Komunikasi dan Multimedia Tan Sri Annuar Musa hari ini yang mengesahkan berlakunya kes penjualan semula perantisiswa diperolehi di bawah Program PerantiSiswa Keluarga Malaysia berkata, tindakan tegas akan dikenakan terhadap individu yang melakukannya.

Setakat ini katanya, terdapat 14 kes penjualan semula PerantiSiswa yang dikesan di seluruh negara, dan pemantauan terhadap perkara itu sedang dilakukan oleh Kementerian Perdagangan Dalam Negeri dan Hal Ehwal Pengguna (KPDNHEP).

“Ada tindakan tertentu akan diambil terhadap penjual peranti, contohnya paparkan nama secara terbuka untuk pengetahuan umum di portal perantisiswa atau maklumkan kepada pihak universiti,” katanya selepas mempengerusikan mesyuarat Pasukan Khas Jihad Tangani Inflasi di sini, hari ini.

Program PerantiSiswa Keluarga Malaysia adalah inisiatif Kementerian Komunikasi dan Multimedia Malaysia (K-KOMM) bertujuan membantu proses pembelajaran mahasiswa Institut Pengajian Tinggi yang berada dalam kelompok B40.

Semalam, tular di media sosial mengenai tindakan mahasiswa menjual PerantiSiswa jenis Samsung Galaxy Tab A8 LTE bersama beberapa aksesori yang diperoleh, dengan harga lebih murah daripada harga pasaran.

Annuar berkata, tindakan menjual semula peranti itu adalah satu tindakan yang tidak bertanggungjawab dan kerajaan memandang serius perkara itu.

Beliau berkata peranti yang diedarkan, mempunyai beberapa aplikasi tertentu yang mampu mengesan keberadaan peranti itu sama ada di universiti atau lokasi lain.

“Peranti ini ada keupayaan untuk buat ‘tracking’ siapa pemilik yang telah jual dan ada beberapa peranti telah disekat penggunaannya,” katanya perantisiswa yang diagihkan adalah amanah dan ia bukan untuk dijual.

Beliau berkata tindakan menjual peranti itu sama seperti melanggar ‘akujanji’ untuk menggunakan peranti tersebut bagi kegunaan sendiri, seperti yang ditandatangani mereka ketika menerima peranti tersebut.

“Perbuatan ini diharap dapat dihentikan segera… saya zahir rasa terkilan dan dukacita, kerana penerima PerantiSiswa menjualnya secara terbuka secara dalam talian… saya fikir ia tindakan tidak wajar,” katanya.

Annuar berkata, K-KOM bersedia mengkaji pelaksanaan ‘buy back policy’ bagi penerima PerantiSiswa untuk menjual peranti mereka, sekiranya mereka tidak mahu menggunakan peranti itu lagi.

“Mereka yang tidak mahu guna, mungkin ada kaedah ‘buy back’ yang sesuai sesuai selepas setahun… saya akan minta kaji kaedah berbanding jual peranti itu dengan harga murah… ia tindakan tidak baik,” katanya.

Sementara itu, Annuar berkata, pihaknya komited untuk terus mengagihkan peranti di bawah Program PerantiSiswa Keluarga Malaysia kepada pemohon yang diluluskan dengan segera, meski pun wujud kes penjualan semula peranti itu oleh segelintir pihak.

“Saya telah letakkan sasaran untuk agihkan PerantiSiswa yang diluluskan sebelum 31 Nov ini. Pengedaran tetap disegerakan dan akan terus berjalan kerana kes-kes penjualan peranti ini adalah kecil,” katanya.

Setakat 18 Oktober lepas, sebanyak 474,311 permohonan untuk PerantiSiswa Keluarga Malaysia diterima melibatkan 95,882 bagi fasa pertama dan 378,429 untuk fasa kedua. – Bernama

See author's posts


SEB: Ambil tiga langkah tambahan tingkatkan kemahiran kontraktor

KUCHING: Sarawak Energy Berhad (SEB) telah mengambil tiga langkah tambahan untuk meningkatkan kemahiran kontraktor di bawahnya selain bekerjasama dengan Pusat Kecemerlangan Teknologi Sarawak (CENTEXS).

Ketua Pegawai Eksekutif (CEO) Kumpulan SEB, Datu Sharbini Suhaili berkata, antara langkah tambahan tersebut ialah melalui program penyertaan Bumiputera, penilaian dan anugerah vendor SEB serta program transformasi kontraktor SEB.

“Kontraktor dan pekerja tempatan yang mahir akan mempunyai peluang lebih besar untuk terlibat dalam pertumbuhan sosioekonomi, menyokong pembangunan komuniti tempatan dan perniagaan Sarawak selaras dengan United Nations Sustainable Development Goal No. 8 ‘Decent Work and Economic Growth’.

“Dengan adanya pelbagai projek infrastruktur berkaitan tenaga dalam perancangan, pelaksanaan projek yang berjaya dan menepati masa adalah tanggungjawab bersama antara SEB dan pihak kontraktor,” katanya pada majlis Penyerahan Sijil Pentauliahan Unit Inspektorat Elektrik (EIU) kepada Pusat Kecemerlangan Teknologi Sarawak (CENTEXS) di CENTEXS Santubong, hari ini.

Justeru, selain daripada kerjasama bersama CENTEXS, SEB juga telah mengambil tiga langkah tambahan untuk meningkatkan kemahiran kontraktor melalui program dan inisiatif.

“Kolaborasi antara CENTEXS dan SEB adalah satu usahasama adil untuk semua pihak yang terlibat.

Bagi pihak CENTEXS, rangkaian program dan inisiatif mereka akan lebih diperhalusi sejajar dengan keperluan industri.

“Kontraktor dapat mempertingkatkan kemahiran melalui program- program ini.

“SEB, organisasi dalam industri berkaitan, dan negeri akan mendapat manfaat melalui kerjasama dengan kumpulan kontraktor yang lebih mahir.

“Terima kasih sekali lagi kepada CENTEXS kerana bekerjasama dengan kami dalam usaha ini dan kami berharap usaha sama ini akan berterusan untuk kebaikan bersama,” ujarnya.

Oleh NUR AIN OTSMAN

See author's posts


Warga emas maut, kereta dipandu langgar pokok

MIRI: Seorang lelaki warga emas maut setelah kereta dipandunya melanggar pokok di hadapan Medan Selera Pujut 7 di sini, tengah malam tadi.   Mangsa dikenali sebagai Chew Tze Lim, 67, dalam keadaan tidak sedarkan diri.

Ketua Jabatan Bomba dan Penyelamat Malaysia (JBPM) Zon 6 Miri, Penguasa Kanan Bomba 1 (PgKB1) Ismaidi Ismail menerusi kenyataan media berkata, sepasukan anggota dari Balai Bomba dan Penyelamat (BBP) Lopeng digerakkan ke lokasi kejadian.

“Kejadian kemalangan yang berlaku 10 kilometer dari balai merupakan kemalangan kendiri membabitkan Proton Saga BLM melanggar pokok.

“Kejadian berlaku sekitar 12.09 pagi berdasarkan panggilan kecemasan yang kita terima di balai.

“Hasil pemeriksaan lanjut, kita dapati mangsa masih berada di dalam kenderaan terbabit dan bernasib baik sebab tidak tersepit,” katanya.

“Mangsa di bahagian pemandu berjaya dibantu keluar oleh pihak bomba dengan menggunakan peralatan khas pengusung,” jelasnya.

Cubaan menyelamatkan mangsa dilakukan namun disahkan meninggal dunia oleh pihak KKM yang berada di lokasi kejadian.

Oleh Liong Chai Ling

See author's posts


Rizab Antarabangsa BNM AS$103.4 bilion Febuari 2020

KUALA LUMPUR: Rizab Antarabangsa Bank Negara Malaysia (BNM) berjumlah
US$103.4 bilion (AS$1 = RM4.17) pada 28 Februari, 2020.

Bank pusat berkata kedudukan rizab itu mencukupi untuk pembiayaan 7.4 bulan
import tertangguh dan 1.1 kali hutang luar jangka pendek,” kata BNM dalam satu
kenyataan dikeluarkan di sini, semalam.

Rizab antarabangsa berjumlah AS$104.3 bilion sehingga 14 Februari, 2020.

BNM berkata komponen utama rizab antarabangsa pada 28 Februari, 2020,
meliputi rizab mata wang asing AS$96.7 bilion, kedudukan rizab Dana Kewangan
Antarabangsa (AS$1.1 bilion), Hak Pengeluaran Khas (SDR) (AS$1.2 bilion), emas
(US$1.9 bilion) dan aset rizab lain (AS$2.5 bilion).

BNM berkata aset juga meliputi emas dan tukaran asing serta rizab lain,
termasuk SDR, berjumlah RM423.30 bilion, kertas Kerajaan Malaysia (RM1.74
bilion), deposit dengan institusi kewangan (RM829.05 juta), pinjaman dan pendahuluan
(RM6.94 bilion), tanah dan bangunan (RM4.16 bilion) dan aset-aset lain (RM11.97
bilion).

Modal dan liabiliti meliputi modal berbayar (RM100 juta), rizab (RM143.33
bilion), mata wang dalam edaran (RM114.48 bilion), deposit dengan institusi
kewangan (RM138.57 bilion), deposit kerajaan persekutuan (RM16.29 bilion),
deposit lain (RM2.01 bilion), Kertas Bank Negara (RM23.78 bilion), peruntukan
SDR (RM7.62 bilion) dan liabiliti lain (RM2.75 bilion).- Bernama

See author's posts


62 penerbangan tambahan ke Sabah, Sarawak sempena Aidilfitri – AirAsia

SEPANG:Syarikat penerbangan tambang rendah, AirAsia menawarkan 62 penerbangan tambahan pada tambang tetap ke tujuh destinasi di Sabah dan Sarawak bermula 19 hingga 30 April ini sempena Aildilfitri ini.

Menteri Pengangkutan Anthony Loke berkata harga tiket ditawarkan ialah RM199 sehala bagi penerbangan dari Kuala Lumpur atau Johor Bahru ke Kuching, Sibu, Bintulu serta Miri; dan RM249 sehala dari Kuala Lumpur ke Kota Kinabalu dan Tawau, serta Johor Bahru ke Kota Kinabalu.

“Jumlah tempat duduk tersedia ialah 11,400,” katanya pada sidang media di sini hari ini, selain menambah tempahan boleh dibuat bermula hari ini hingga 30 April ini untuk perjalanan bermula 19 hingga 21 April dan 20 hingga 30 April ini.

Loke berharap syarikat penerbangan lain mencontohi langkah AirAsia khususnya semasa tempoh perayaan bagi membolehkan lebih ramai perantau pulang ke kampung halaman untuk meraikan Aidilfitri bersama keluarga.

Mengenai pencarian pesawat Malaysia Airlines (MAS) penerbangan MH370, Loke berkata operasi pencarian akan dimulakan sekiranya terdapat bukti baharu yang dikemukakan kepada kerajaan.

“Kalau ada bukti baharu, sudah tentu usaha pencarian akan dimulakan segera,” katanya.

Pada 8 Mac 2014, pesawat MH370 itu hilang daripada radar kira-kira dua jam selepas berlepas dari Lapangan Terbang Antarabangsa Kuala Lumpur menuju ke Beijing.

Susulan itu, operasi mencari secara besar-besaran membabitkan beberapa negara dijalankan di kawasan berkeluasan berjuta kilometer persegi di selatan Lautan Hindi, namun pesawat MH370 atau bangkainya gagal ditemukan.

Mengenai langkah mitigasi ekoran perkhidmatan aerotrain di KLIA dihentikan sementara pada 2 Mac atas faktor keselamatan susulan insiden aerotrain terkandas sehari sebelum itu, Loke berkata perkhidmatan bas pengantara antara bangunan terminal utama dan bangunan satelit telah dipertingkatkan. – Bernama

See author's posts


JPBNS terbukti mampu berdepan Covid-19

LIMBANG: Berdepan dengan cabaran pandemik Covid-19 merupakan cabaran terbesar dihadapi Sarawak sejak setahun lalu.

Setelah genap setahun Perintah Kawalan Pergerakan (PKP) diperkenalkan untuk menangani virus itu di negara ini menyaksikan Jawatankuasa Pengurusan Bencana Negeri Sarawak (JPBNS) berjaya membukti keupayaan dalam berdepan berbagai isu berkait dengan pandemik Covid-19.

Ketua Menteri Datuk Patinggi Abang Johari Tun Openg berkata, Sarawak bersyukur kerana mempunyai kuasa autonomi yang membolehkan Sarawak melaksana dan membuat keputusan PKP, PKPB (Bersyarat) dan PKPP (Pemulihan) mengikut kesesuaian keadaan Sarawak.

“Covid-19 merupakan satu cabaran besar di hadapi di Malaysia dan Sarawak dan kita mengucapkan tahniah kepada JPBNS kerana menjalankan tugas dengan baik walaupun telah genap setahun Perintah Kawalan Pergerakan diperkenalkan di negara ini, ” katanya ketika ditanya media pada sidang media sempena lawatannya ke Limbang semalam.

Turut hadir, Timbalan Ketua Menteri, Datuk Amar Awang Tengah Ali Hasan, Timbalan Menteri Pengangkutan, Datuk Hasbi Habibollah, Menteri Utiliti, Dato Sri Stephen Rundi Utom, Menteri Muda Pemodenan Pertanian, Tanah Adat dan Pembangunan Wilayah, Datuk Dr. Abdul Rahman Ismail, Ahli Dewan Undangan Negeri (ADUN) Batu Danau, Paulus Palu Gumbang dan Residen Limbang, Ir Ahmad Denney Ahmad Fauzi .

Pada masa sama, Abang Johari menjelaskan semalam, angka jangkitan Covid-19 masih dalam keadaan membimbangkan dengan angka tiga digit untuk kes jangkitan baharu.

Justeru, beliau menggesa kerjasama orang ramai khususnya rakyat Sarawak untuk bersama menangani penularan virus ini terutamannya jangkitan komuniti.

Jelasnya, di Sibu Jaya misalnya, bangunan flat yang disewa menyebabkan masyarakat yang menyewa berulang alik dan membawa virus terbabit.

“Oleh itu, kita menggesa komuniti agar memberi kerjasama, berdisiplin dan saya bersama rakan-rakan lain memang memberi perhatian untuk menangani virus ini.

“ Walaupun ada vaksin, kita perlu terus hidup mengikut norma baharu dan program pemvaksinan ini akan diteruskan, malah Sarawak tidak ada masalah, dari segi vaksinasi,yang penting kita jaga kita,” tambahnya.

Terdahulu, Abang Johari mengadakan lawatan ke Tapak Projek Jambatan Sungai Limbang/ Sungai Bunut No. 2, Loji Rawatan Air Berawan dan Rumah Rehat Kerajaan untuk mendengar taklimat pembangunan projek kerajaan di Limbang.

Ketua Menteri jelas mengambil berat berbagai program pembangunan di serata Sarawak dan sentiasa turun padang bagi memastikan perlaksanaan projek rakyat ini berjalan dengan lancar.

Budaya turun padang dalam kalangan pemimpin Kerajaan Gabungan Parti Sarawak (GPS) ternyata sentiasa mendapat perhatian rakyat kerana amalan itu membolehkan interaksi dan hubungan secara langsung dengan rakyat di akar umbi dapat disuburkan secara berterusan.

Oleh ADENG EDRUS

See author's posts


Polis Sibu tawar diskaun saman 50%

SIBU: Ibu Pejabat Polis Daerah (IPD) Sibu menawarkan diskaun saman sehingga 50 peratus kepada mereka yang memiliki saman tertuggak di Balai Polis Trafik Sungai Merah, Jalan Wawasan pada esok dan Ahad ini.

Ketua Polis Daerah Sibu, ACP Zulkipli Suhaili berkata, kaunter pembayaran saman itu akan dibuka mulai jam 9 pagi hingga 4 petang bagi tempoh dua hari itu.

“Tujuan utama tawaran diskaun saman ini adalah bagi memberi kemudahan kepada masyarakat Sibu untuk menyemak dan menyelesaikan saman tertunggak mereka dengan pengurangan sebanyak 50 peratus,” katanya dalam satu kenyataan, hari ini.

Katanya, semua jenis saman layak mendapatkan diskaun 50 peratus kecuali saman lampu isyarat merah, saman menggunakan lorong kecemasan, saman bukan kompaun (NC), saman bicara mahkamah (Bertanda ‘M’), saman mahkamah bertanda (‘/\’) dan saman ubah suai ekzos.

Oleh AKUN GIMAN

See author's posts


‘Langkah Anwar’ terhenti?

DITENGAH-tengah negara serta rakyat berperang dengan gelombang ketiga pandemik Covid-19, timbul pula polimek politik yang menggemparkan sejak tiga minggu yang lalu.

Mungkin semalam serba sedikit polimek politik itu terjawab setelah  Ketua Pembangkang Datuk Seri Anwar Ibrahim menghadap Yang di-Pertuan Agong, Al-Sultan Abdullah Ri’ayatuddin Al-MUstafa BillahShah di Istana Negara.

Bagaimanapun Presiden Parti Keadilan Rakyat (PKR) itu  hanya mengemukakan jumlah Ahli Dewan Rakyat yang didakwa memberi sokongan terhadapnya untuk membentuk kerajaan dalam sesi pertemuan selama 25 minit itu.

Menurut kenyataan Istana Negara jumlah berkenaan dikemukakan Anwar selepas Seri Paduka berkenan menerima menghadap beliau pada 11.00 pagi semalam.

Bagaimanapun Datuk Pengelola Bijaya Diraja Datuk Ahmad Fadil Shamsuddin berkata, dalam kenyataan itu Anwar tidak mengemukakan senarai nama Ahli Dewan Rakyat yang menyokongnya untuk mengukuhkan dakwaan berkenaan.

Sehubungan dengan itu, Al-Sultan Abdullah telah menasihati Datuk Seri Anwar Ibrahim untuk akur dan menghormati proses-proses perundangan seperti yang termaktub dalam Perlembagaan Persekutuan.

Namun dalam sidang media beberapa jam selepas itu, Anwar meminta semua pihak memberi ruang kepada Seri Paduka untuk meneliti dokumen berkenaan dan mendakwa Yang di-Pertuan Agong akan memanggil ketua-ketua parti untuk pengesahan.

“Yang di-Pertuan Agong mempunyai ruang dan kuasa, (jadi) tidak wajar untuk kita tetapkan waktu. Saya pohon semua pihak memberi ruang kepada baginda menjalankan tanggungjawab mengikut perlembagaan dan budi bicara Tuanku untuk menelaah dokumen dan dalam satu (atau) dua hari, memanggil ketua parti (bagi) mengesahkan, dan mendapat input dan pandangan sebaiknya,” katanya.

PERJALANAN ‘LANGKAH ANWAR’

Sebelum ini, dua hari sebelum hari pengundian Pilihan Raya Negeri (PRN) Sabah ke-16 diadakan, Anwar membuat pengumuman mengejut bahawa beliau memiliki majoriti sokongan ahli Parlimen yang ‘meyakinkan’ untuk membentuk kerajaan baharu menggantikan kerajaan Pakatan Nasional (PN) pimpinan Tan Sri Muhyiddin Yassin.

Beliau turut menyatakan menerima perkenam Yang di-Pertuan Agong untuk dipanggil menghadap pada 22 September lalu, namun acara menghadap ditangguhkan susulan Seri Paduka Baginda gering dan menjalani rawatan di Institut Jantung Negara (IJN).

Lebih menarik, Anwar turut menyatakan sebuah kerajaan ‘Bumiputera Islam’ bakal terbentuk, dengan spekulasi 121 Ahli Parlimen dikatakan bakal menyokong beliau termasuk 19 ahli Parlimen daripada UMNO.

Memanaskan keadaan apabila Presiden UMNO, Datuk Seri Dr Ahmad Zahid Hamidi mengakui, beliau tidak dapat menghalang Ahli Parlimen Barisan Nasional (BN) untuk menyokong Anwar.

Presiden Parti Keadilan Rakyat (PKR), Anwar Ibrahim hanya menunggu perkenan Yang di-Pertuan Agong, Al-Sultan Abdullah Ri’ayatuddin Al-MUstafa BillahShah untuk menghadap bagi mengemukakan hasrat membentuk kerajaan baharu.

Namun, apabila sebahagian besar Ahli Parlimen UMNO dan Gabungan Parti Sarawak (GPS) menafikan dakwaan itu, persoalannya adakah Anwar benar-benar mempunyai angka sokongan yang mencukupi untuk membentuk kerajaan?.

Mengikut amalan demokrasi pembentukan kerajaan Malaysia, mana-mana parti atau gabungan memerlukan sekurang-kurangnya 112 kerusi Parlimen bagi memperoleh majoriti mudah membentuk kerajaan.

Malangnya diatas kertas, Anwar ketika ini hanya mempunyai sokongan 91 Ahli Parlimen Pakatan Harapan (PH) terdiri daripada wakil rakyat DAP (42 kerusi), PKR (38 kerusi) dan Amanah (11).

TETAPI JANGAN DIPANDANG ENTENG KEMAMPUAN ANWAR

Kalau Anwar terbukti ada ‘angka’ sokongan, Agong mungkin meminta perkara itu dikemukakan dalam sidang Parlimen pada 2 November hadapan bagi mengelak institusi diraja dijadikan bahan kemarahan rakyat.

Selain itu, Anwar sebenarnya berdepan dilema untuk memperjelaskan sokongan yang diterima kepada Agong kerana sokongan itu perlu dibuktikan bukan bersyarat untuk tujuan pembubaran Parlimen, tetapi sokongan mutlak dengan tidak lagi bersifat majoriti tipis.

Timbalan Pengerusi Institut Darul Ehsan, ProfesorDatuk Dr Mohammad Redzuan Othman berpendapat, ‘Langkah Anwar’ kali ini perlu dipandang serius dan dilihat lebih meyakinkan berbanding sebelum ini.

Lebih menarik, inisiatif itu bautpertama kalinya dilaksanakan Anwar secara persendirian dan tidak melalui pakatan politik. Langkah politik yang dibuat oleh Anwar juga tepat pada masanya dan kurang mengundang kemarahan rakyat.

Satu bentuk penjajaran politik baharu berteraskan ‘kerajaan Bumiputera Islam’ dijangka dibentuk.

Ramai mungkin tidak menyedari sokongan Ahli Parlimen kepada Anwar adalah secara individu dan bukan lagi berbentuk kepartian.

Justeru tidak ada masalah untuk Ahli Parlimen UMNO dan DAP duduk di bawah satu bumbung walaupun mereka sebelum ini dilihat sukar bekerjasama.

Persoalannya, dengan sejarah Anwar sudah tiga kali membuat pengumuman mempunyai cukup majoritiuntuk menjadi kerajaan, adakah Anwar dapat merelisasikan impiannya untuk duduk di kerusi empuk Perdana Menteri di Putrajaya kali ini?.

KRONOLOGI DAKWAAN ANWAR MEMILIKI ‘ANGKA’

1) September 2008

ANWAR dakwa ada sokongan majoriti membentuk kerajaan baharu setelah Pakatan Rakyat (PR) tewas pada PRU-12 yang diadakan pada Mac tahun sama.

BN ketika itu diterajui bekas Perdana Menteri, Tun Abdullah Ahmad Badawi menang PRU-12 dengan 140 kerusi Parlimen.

Anwar kemudiannya menegaskan 31 Ahli Parlimen BN, majoriti daripada Ahli Parlimen Sabah dan Sarawak, sudah menyertai PR selain menggesa Abdullah tidak kuat kuasa undang-undang darurat untuk halang peralihan kuasa.

2) FEBRUARI 2020

SELEPAS bekas Perdana Menteri, Tun Dr. Mahathir Mohamad membuat keputusan mengejut meletak jawatan pada 24 Februari, kerajaan Pakatan Harapan (PH) secara automatik terbubar.

Susulan itu, berlaku polemik pelantikan Perdana Menteri baharu mendebarkan sepanjang tempoh seminggu bagi membolehkan Yang di-Pertuan Agong memuktamadkan pengganti Dr Mahathir.

Di tengah-tengah kebuntuan siapa bakal Perdana Menteri baharu, beberapa pemimpin PKR mendakwa Anwar memiliki angka sokongan ahli Parlimen mencukupi sebanyak 129 orang dengan pemimpin itu kemudiannya mengesahkannya.

3) SEPTEMBER 2020

PENGUMUMAN terkini Anwar mendakwa memperoleh sokongan meyakinkan bagi membentuk kerajaan baharu dilihat banyak pihak seolah-olah mengulangi peristiwa September 2008.

‘Langkah Anwar’ itu juga dianggap sebagai gimik bagi membolehkan Warisan Plus memenangi PRN Sabah, susulan ia diadakan dua hari sebelum hari pengundian.

Anwar juga mendakwa kerajaan baharu bakal dibentuk adalah ‘kerajaan Bumiputera Islam’ dengan sejumlah 19 ahli Parlimen UMNO dikaitkan dengan gerakan politik beliau.

Oleh Anthony Punan

See author's posts


Kerajaan iktiraf tanah NCR

LAWAS: Kerajaan Sarawak sentiasa mengiktiraf dan komited dalam membangunkan tanah Hak Adat Bumiputera (NCR) di negeri ini.

Komitmen ini dapat dilihat melalui berbagai inisiatif baharu dalam penyukatan tanah NCR daripada kaedah tradisi kepada pendekatan menggunakan teknologi moden.

Timbalan Ketua Menteri,Datuk Amar Awang Tengah Ali Hasan turut melahirkan rasa kecewa apabila kebanyakan tanah NCR yang telah disukat dan diberi hak milik ini terus terbiar tanpa diusahakan.

Sebaliknya beliau mahu agar tanah yang ada itu dimanfaat sepenuhnya untuk menjalankan aktiviti pertanian,ternakan mahupun perikanan darat.

Beliau yang juga Menteri Pembangunan Bandar dan Sumber Asli Kedua dan Menteri Perdagangan Antarabangsa dan Industri,Terminal Perindustrian dan Pembangunan Usahawan Sarawak memberitahu demikian pada majlis perasmian Program Jangkauan Komuniti Pertanian (Agri-COP) dan Penyerahan Bantuan Enjin Sangkut Peserta PPP 2020 KPLB di Stadium Tertutup Lawas.

Seterusnya, beliau juga melahirkan rasa kesal kerana terdapat segelintir kecil penerima bantuan enjin sangkut telah menjual bantuan kerajaan ini.

Hakikatnya, kerajaan menghulurkan berbagai bentuk bantuan, latihan dan kemudahan lainnya adalah untuk golongan sasar ini meningkatkan pendapatan diri dan keluarga.

Pada masa sama, beliau memberitahu bagaimana pandemik Covid -19 ini perlu dijadikan iktibar kerana sepanjang waktu ini keperluan untuk sektor makanan terus meningkat.

Selain itu keadaan di negeri dan negara ini adalah jauh lebih baik daripada tempat lain yang mana memang memiliki sumber hasil bumi tetapi musnah akibat peperangan dan pergaduhan sesama mereka.

Keadaan yang baik di negeri dan negara ini adalah kerana adanya sebuah kerajaan yang stabil dan mempunyai dasar yang baik.

Oeh itu semua pihak harus bergerak maju bersama kerajaan yang sentiasa meletakkan kepentingan rakyat sebagai dasar penting untuk meningkatkan keupayaan rakyat dan produktiviti semua.

Turut hadir, Timbalan Menteri Kementerian Pembangunan Luar Bandar Malaysia Dato’ Henry Sum Agong, Timbalan Presiden SABATI Dato Dayang Morliah Datuk Awang Daud,Setiausaha Tetap Kementerian Pembangunan Bandar dan Sumber Asli, Sr. Datu Zaidi Mahdi, Residen Bahagian Limbang, Ir. Ahmad Denney Ahmad Fauzi, Pegawai Pertanian Bahagian Limbang, Japaruddin Ali,Pegawai Daerah Lawas,Ladin Atok, Pengerusi Wanita MAKSAK Bahagian Limbang Rosnah Tangkong.

Oleh ADENG EDRUS

See author's posts


Dewan Kelab Melayu Kampung Nyabor lokasi popular pelbagai acara

Sebut sahaja Dewan Kelab Melayu Kampung Nyabor (MUC), pasti tempat tersebut bukanlah sesuatu yang asing lagi bagi warga tempatan.Dewan ini bukan sekadar dewan biasa tetapi mempunyai ciri-ciri reka bentuk Melayu moden dan dilengkapi dengan kelengkapan seperti ruang pejabat, bilik mesyuarat, bilik seminar, bilik rehat VIP, Bilik Solat dan gelanggang badminton.Ruang utama dewan juga boleh memuatkan lebih kurang 1,400 orang dalam sesuatu masa atau majlis.Dewan ini telah dikendalikan oleh Kelab MUC yang merupakan kelab tertua di Sarawak dan bergiat aktif sejak ditubuhkan pada tahun 1934 sehingga sekarang.Terletak di Jalan Jasmin, Bandong di sini yang tidak jauh dari pusat bandar Sibu menjadikan dewan ini amat mudah untuk dikunjungi.Dewan MUC ini juga amat sinonim dengan majlis perkahwinan kerana memiliki dewan yang sangat luas dan cantik.Sehubungan itu, dewan ini merupakan kawasan paling digemari masyarakat Sibu untuk mengadakan majlis perkahwinan.Hampir setiap minggu pasti ada sahaja pasangan mempelai yang memilih Dewan MUC untuk dijadikan sebagai tempat majlis persandingan.Selain itu, Dewan MUC turut terkenal sebagai tempat untuk menjamu selera yang beroperasi setiap hari bermula 6 petang hingga ke 11 malam.Lebih dari 10 buah gerai yang terletak di bahagian depan dewan menyajikan variasi makanan tempatan yang menjadi pilihan penduduk setempat mahupun dari luar.Selain itu, pelbagai majlis rasmi seperti seminar, mesyuarat dan sebagainya dianjurkan oleh badan berkanun, syarikat swasta dan persatuan-persatuan turut diadakan di Dewan MUC ini.Menyedari pelbagai potensi yang ada pada dewan ini, Menteri Muda Pendidikan dan Penyelidikan Teknologi Dr Annuar Rapa’ee telah mengambil inisiatif untuk menaik taraf dewan terbabit.Projek naik taraf Dewan MUC menerusi peruntukan RM1 juta daripada Kerajaan Sarawak memberi manfaat besar kepada penduduk bandar Sibu, khususnya kepada masyarakat Melayu Islam di sini.Menurut Dr Annuar, projek naik taraf ini memberi keselesaan yang lebih baik kepada pengunjung dan orang ramai.“Pembinaan semula Dewan MUC ini melibatkan bahagian dalaman yang bertujuan menceriakan lagi suasana dewan, dan menambah baik sistem pendawaian.“Selain itu, ruang di dalam dewan turut dibesarkan lagi agar dapat memuatkan kira-kira 100 meja berbanding hanya 60 meja pada masa ini.“Dengan adanya pengubahsuaian dewan ini, ia akan nampak lebih moden, ceria dan lebih sesuai untuk mengadakan majlis persandingan,” katanya.Beliau yang juga merupakan Ahli Dewan Undangan Negeri (ADUN) Nangka ini yakin bahawa gerai-gerai yang ada di hadapan dewan ini mampu menarik lebih ramai pengunjung untuk datang.“Saya yakin, ia secara tidak langsung dapat membantu membangunkan ekonomi masyarakat Bumiputera di sini, yang mana merupakan salah satu tempat lokasi tumpuan di bandar Sibu,” ujarnya.Sementara itu, bersempena dengan English Primier League (EPL) 2020, Dr Annuar telah menyumbang LCD Projector kepada pihak Kelab MUC baru-baru ini.LCD Projector ini akan disiarkan untuk tontonan pengunjung-pengunjung yang datang ke Taman Selera MUC dan menyiarkan Live Streaming pada satu-satu masa sekaligus menjadikan Taman Selera MUC sebagai tempat tarikan makan malam kepada pengunjung yang datang.

Oleh Nurzilla Mohamad

See author's posts


87.1 peratus tanaman sawit di Malaysia dapat sijil MSPO

KUALA LUMPUR: Sehingga 22 September 2020, seluas 5.14 juta hektar, atau 87.1 peratus daripada 5.9 juta hektar tanaman sawit di Malaysia telah mendapat sijil Minyak Sawit Mampan Malaysia (MSPO), kata Menteri Perusahaan Perladangan dan Komoditi Datuk Dr Mohd Khairuddin Aman Razali.

“Manakala 420 kilang sawit, atau 92.92 peratus telah mendapat pensijilan MSPO daripada keseluruhan 452 kilang buah sawit,” katanya dalam satu kenyataan semalam.

Bagi pekebun kecil persendirian, Mohd Khairuddin berkata, semua 162 Kelompok Minyak Sawit Mampan (SPOC) di seluruh negara telah mendapat pensijilan MSPO, dan ini melibatkan penyertaan 78,623 pekebun kecil persendirian dengan keluasan kawasan tanaman sawit sebanyak 243,515 hektar (24.69 peratus) dan 215,064 pekebun kecil tersusun di bawah seliaan agensi persektuan dan negeri dengan keluasan 711,196 hektar (98.48 peratus).

“Di Sarawak pula, 32 SPOC yang ditubuhkan telah memperoleh sijil MSPO dan melibatkan 18,161 orang pekebun kecil dengan keluasan 101,307 hektar.

“Keluasan kawasan tanaman sawit yang dipersijilkan adalah 50.15 peratus daripada jumlah keluasan kebun yang diusahakan oleh pekebun kecil persendirian iaitu 202,016 hektar di Sarawak,” katanya.

Sementara itu, Mohd Khairuddin berkata Kementerian Perusahaan Perladangan dan Komoditi (KPPK) bersama agensi di bawahnya, khususnya Lembaga Minyak Sawit Malaysia (MPOB) dan Majlis Pensijilan Minyak Sawit Malaysia (MPOCC), sedang giat mempertingkatkan penyertaan pekebun kecil dan pengusaha sawit bagi mematuhi prinsip-prinsip kemampanan pensijilan MSPO.

“Pensijilan MSPO oleh pekebun kecil akan menjamin peningkatan produktiviti dan kualiti hasil buah sawit yang seterusnya menyumbang kepada peningkatan pendapatan,” katanya.

Beliau berkata kerajaan telah menyediakan insentif kepada pekebun kecil persendirian untuk melaksanakan pensijilan MSPO yang merangkumi kos yuran pensijilan, latihan berkaitan MSPO, penyediaan rak penyimpanan bahan kimia dan peralatan perlindungan diri (PPE).

“Kerajaan amat prihatin terhadap kos pematuhan kriteria amalan mampan yang ditanggung oleh pekebun kecil bagi membiayai pelaksanaan pensijilan MSPO.

“Oleh itu, keseluruhan kos pensijilan MSPO pekebun kecil persendirian ditanggung oleh kerajaan,” katanya. -Bernama

See author's posts


13 ditangkap, raikan kejuaraan

SEBANYAK 13 tangkapan dilakukan di Liverpool dan Leeds ketika beribu-ribu peminat berkumpul di luar stadium pada hari malam Khamis untuk meraikan kemenangan gelaran kelab mereka walaupun ada amaran untuk tetap berada di rumah.

Polis Merseyside memperkenalkan zon penyebaran 48 jam di sekitar stadium Anfield, Liverpool semasa perlawanan kelab menentang Chelsea.

Sembilan tangkapan dilakukan ketika sejumlah besar berkumpul di luar bahagian Kop, di mana Liverpool menjulang trofi Liga Perdana Inggeris selepas kemenangan 5-3.

Menjelang perlawanan di Liverpool, kelab, majlis tempatan, polis dan kumpulan penyokong Spirit of Shankly telah menggesa orang ramai untuk merayakannya di rumah mereka kerana kebimbangan penyebaran berterusan Covid-19.

“Walaupun jumlah yang berkumpul semalam mungkin jauh lebih tinggi, ia masih mengecewakan bahawa orang tidak mendengar permintaan dari kita, Kelab Bolasepak Liverpool dan Majlis Bandaraya Liverpool untuk tidak berkumpul dalam jumlah besar kerana risiko Covid-19 masih boleh timbul, “kata penolong ketua polis Merseyside, konstabel Natalie Perischine.

Leeds mempertahankan keputusan kelab untuk pemain-pemain memeriahkan trofi Liga Kejuaraan dalam sebuah bas terbuka di Elland Road setelah menang 4-0 ke atas Charlton pada hari Khamis.

Dalam insiden yang berlualng di luar Elland Road ketika promosi kembali ke Liga Perdana Inggeris buat pertama kalinya dalam tempoh 16 tahun disahkan pada hari Jumaat, ribuan penyokong berkumpul untuk meraikannya.

Empat tangkapan dilakukan dan seorang polis mengalami kecederaan ringan.

Peminat kemudian disertai oleh para pemain di dalam bas setelah trofi dipersembahkan kepada mereka di dalam stadium. – AFP

See author's posts


PETARA, ANTU!

Tusun Ke-40

Kuasa Mistik Antu Bunsu Petara (Dewa Dewi)

Bepelasarka  penemu  litericha, agama Monoteismse, Politeisme, Panteisme, Animisme enggau Sains Spiritual (Spiritual Science), kuasa dunya mistik tauka ‘alam ghaib’  dibagi ngagai  tiga raban iya nya: (1) Kuasa mistik Petara (God, Almighty, Tuhan, Allah Taala)  (2) Kuasa mistik Antu (Dewa Dewi)  (3) Kuasa mistik Antu (Sitan, Jin, Iblis, Sihir enggau ti bukai). Sida tu seraban ari ‘supernatural being’ ti diau ba dunya enda ulih peda tauka digusung mensia dunya. Semina mensia ti bisi ngembuan kuasa mistik aja ulih datai ba dunya sida tu. Minggu tu aku mai pemacha meri komen pasal artikel ti ditulis bansa bukai tu.

Atas peminta sekeda pemacha, minggu tu aku agi ngenang pasal pengawa Miring. Munyi ti dipansik aku minggu dulu suba, pengawa Miring tu dikereja kitai Iban ti agi megai pengarap lama tauka disebut agama Adat dalam Sain Sosial. Mayuh kitai Iban udah nemu, asal penatai pengawa Miring tu endang ari Sengalang Burong tujuh iku diri menyadi.

Dalam sejarah asal penatai bansa Dayak, Iban Borneo asal pengawa Miring bepun ari Antu Bunsu Petara ti benama Raja Semarugah  ti milih menantu ke laki anak dara iya ti benama Endu Endun Serentum Tanah Tumbuh. Maya nya antara Sempulang Gana menyadi bunsu Sengalang Burong seduai Bujang Inin anak Tegung Remaung Lubang  nya mih deka  dipilih Raja Semarugah. Maya ti beserumpu makai nya Sempulang Gana ngangau sereta mai semua bansa Antu, jelu, mansia,  Antu Bunsu Petara, Petara (God Almighty) enggau semua utai enseput ke bisi datai makai beserumpu lalu sama miring enggau iya dikena iya meri basa ngagai sida nya. Enggi Bujang Inin anak Bunsu Remaung nya ditengali iya kediri. Nya mih kebuah, Sempulang Gana dipilih Raja Semarugah nyadi menantu iya.

Antu Bunsu Petara

Nya alai pun pengawa Miring dalam agama Adat  Iban  ti bepelasarka Antu Bunsu Petara endang dikena bansa Iban dulu kelia  minta kaul, minta bantu sereta berekat  dua  raban Antu Bunsu Petara tu:

1. Tujuh  iku diri menyadi  Sengalang (1) Sengalang Burong – pengawa berat baka Ngayau, Gawai Burong  (2) Raja Sempulang Gana – pengawa bumai, betanam betupi  (3). Raja Menjaya  (4)  Inee Inda – pengawa pengerai tubuh: gawai sakit, pelian Manang. (5) Anda Mara, Gangga Gunggung  – minta reta tengkira, tuah limpah, Gawai Mangkung Tiang. vi. Selempandai @ Sempandai –  pengawa diri sebilik, Melah Pinang  vii. Biku Bunsu Petara – pengawa rama pasal menua, endur diau.

2. Orang Panggau Libau enggau Gelong  – pengawa  berat  Ngayau, nurun bejalai, minta bantu mai sida  Bunsu Antu ti manah  datai ngabang lalu mantu orang ti empu  pengawa.

Nya mih dua raban Antu Bunsu Petara ti  nurunka  aki ini bansa Dayak, Iban  Borneo ti selalu dikangau  kitai Iban  ngena piring ading maya bisi pengawa begawai tauka bedara.  Sekeda  kitai Iban  agi saru penemu  nyebut  sida tu  Petara (God Almighty). Nitihka pansik Sains Spiritual sida tu ukai Petara (Tuhan, God Almighty, Allah Taala). Dalam jaku Melayu sida ti disebut Dewa Dewi ti sama tikas enggau malaikat. Dua raban ‘supernatural being’ tu  endang  dikumbai manah  sereta  selalu  mantu  bansa  Iban  dalam semua pengawa laban  aki  ini  bansa Dayak, bansa  Iban   endang datai ari  peturun sida tu. Pia mega sida tu  endang  bemunsuh  enggau semua raban Antu Jai.

Sida  tu mega  enggai meda Antu tauka mensia ngerusak sereta ngayahka peturun sida di dunya mensia. Ambi ke chunto, kenu ku orang tuai Sengalang Burong selalu ngagau raban Antu Gerasi laban sida tu selalu ngerusak semengat mensia dunya.  Pia mega  sebedau pindah ke langit ‘alam ghaib’ Keling  ngajar bala menyadi apai sereta petunggal iya beulah manah maya begulai enggau mensia dunya lalu kangauka sida ngena gendang rayah sereta piring ading enti deka minta bantu, minta tulung, minta pandung. Nya alai, kitai Iban ti agi megai agama adat sereta ngemunka pengawa Miring  bepelasarka ajar Antu Bunsu Petara, enda ibuh bekaul tauka ngangauka  sereta minta bantu, minta tulung  raban Bunsu Antu tauka Antu. Kebuah pia, enggai ke  kena  kuntuk tauka kena anu  dua raban Antu Bunsu Petara nya ti selalu ngibun sereta ngematka pengidup mensia dunya tu.

Dua Bengkah Antu

Nitihka pansik agama  Polytheisme raban ‘supernatural being’ @ ‘makhluk halus ‘ tu mega ulih nulung tauka ngeraika mensia ti tabin. Nya mih kebuah, agi mayuh Mensia dunya, nyengkaum bansa Dayak, bansa Iban ti agi megai pengarap lama @ agama Adat Iban  ngangauka  Bunsu Antu  enggau raban Antu ngena piring ading lalu minta bantu  sida tu maya bisi pengawa. Pengawa Miring suah kena bansa kitai Iban bekaul enggau dua raban ‘super being’ tu:

1. Bunsu  Antu baka bunsu jelu, ikan, etb – maya  bisi mimpi betemu enggau             Antu lalu diasuh ngereja pengawa.

2. Antu, bisi dua raban:  (1) Antu Manah -. semengat apai indai kaban belayan ti udah parai nya dianggap  Antu  Manah  lalu dipechayaka sekeda mensia ulih  mantu orang ti empu pengawa. (2) Antu  Jai: sitan, jin, iblis.

Pengawa Miring sekeda bansa Dayak, bansa Iban ti bepelasarka  dua raban ‘supernatural being; @ ‘makhluk halus’ tu  makin  enda ulih  tagang mensia dunya. Sekeda mensia ti tabin minta diri gerai nyamai.  Sekeda mensia minta reta tengkira, duit ringgit, tuah limpah.  Taja pia, pechaya tauka enda,  pengawa Miring  ti  bepelasarka  Bunsu Petara tauka Antu tu  sigi  enda dikerindu  Antu Bunsu Petara tauka Petara (God Almighty). Kebuah pia, laban  dua raban ‘ supernatural being’ @ ‘makhluk halus’ tu suah ngachau lalu ngerusak mensia.  Ambi ke chunto,  Bunsu Jelu, Bunsu  Ikan suah nyadi Antu Buyu lalu ngachau sida ke indu-indu  tauka bini orang. Suah mega  dinga  rita,  kitai mensia   mudah  kena akal, kena tipu raban Antu Jai lebih-lebih agi  bansa Sitan, Jin tauka Iblis. Nya alai bejimat-jimat mih maya ti  bekaul enggau dua raban ‘supernatural being’ @ ‘makhluk halus’ nya.

Pia mega, orang  Keristian  enda diasuh gerija sida empu  ngereja  pengawa Miring bepelasarka Antu Bunsu Petara (Dewa Dewi)  tauka  Antu (Dua raban ‘supernatural being @ ‘makhluk halus’)  nya. Kebuah pia, laban sida nya bisi adat sereta atur sida empu dalam semua pengawa nitihka ajar agama  gerija Keristin sida empu. Taja pia raban mensia dunya tu mega enda tau sumbung tauka ngachau pengawa Miring ti bepelasarka Antu Bunsu Petara tauka Antu.  Ingat, au: Antu udu  ngachau mensia sereta  enggai  dikachau mensia dunya.

Nya mih munyi  penerang  pasal  pengawa Miring  kitai Iban ti agi megai agama Adat Iban.  Enti kita bisi utai deka ditanya tauka bekunsi penemu pasal tiga kuasa mistik nya, tau SMS  HP: 01114019115 / 0138475146.  Pia mega, tuju aku mansik tiga bengkah kuasa mistik tu mega ukai tuju deka ‘promote’: aku semina   bebagi penemu enggau pemacha lebih-lebih agi bansa kitai  Iban ambika kita bisi penemu dalam tiga bengkah  kuasa mistik tu. Ni bagi ti dipechaya sereta diguna kita dalam jalai pengidup kita Iban, nya pilih sereta bepanggai ba ati kita empu: nadai orang  ulih mejal kitai.

See author's posts


Alexei Navalny dilaporkan stabil

BERLIN: Pemimpin pembangkang Rusia, Alexei Navalny yang disyaki diracun berada dalam keadaan stabil di hospital selepas akhirnya diterbangkan ke Jerman semalam.

Sebuah ambulans udara membawa Navalny, 44, disewa oleh pertubuhan bukan berasaskan keuntungan Jerman, Cinema for Peace itu tiba di Lapangan Terbang Tegel di Berlin pada jam 8.47 pagi (waktu tempatan).

Hospital Charite dalam satu kenyataan mengesahkan mereka telah menerima Navalny dan sedang melakukan diagnosis perubatan yang meluas ke atasnya.

Pengkritik lantang Presiden Vladimir Putin itu dilaporkan berada dalam keadaan koma selepas jatuh sakit secara tiba-tiba kelmarin ketika menaiki pesawat dari Tomsk di Siberia ke Moscow hingga ia terpaksa mendarat cemas di Omsk.

Pembantu Navalny percaya air teh yang diminum beliau ketika di lapangan terbang telah dicampurkan racun dengan sengaja dan mendakwa ia didalangi Putin.

Doktor Rusia bagaimanapun menyatakan ujian dijalankan ke atasnya menunjukkan tiada sebarang racun ditemui pada tubuhnya.

“Keputusan ujian menunjukkan beliau mengalami gangguan metabolik yang mengakibatkan penurunan mendadak kadar gula dalam darahnya,” ujar laporan tersebut.

Konflik tercetus apabila doktor yang merawatnya di Omsk pada mulanya enggan membenarkan Navalny yang berada dalam keadaan koma dan terpaksa bernafas menggunakan alat bantuan pernafasan dipindahkan ke Jerman seperti diminta keluarga dan kakitangan beliau.

Sementara itu, Kementerian Dalam Negeri Wilayah memaklumkan polis telah mengesan bahan kimia industri pada Navalny dan bagasinya walaupun doktor mendakwa ia bukan sebagai penyebab beliau berada dalam keadaan koma.

Pemimpin Kesatuan Eropah (EU) termasuk Canselor Jerman, Angela Merkel dan Presiden Perancis, Emmanuel Macron turut menyuarakan kebimbangan terhadap Navalny. – AFP

See author's posts


Singapura minat beli kuasa hidroelektrik dari Sarawak

KUCHING: Singapura berminat untuk membeli sebahagian daripada kuasa hidroelektrik dari Sarawak.

Timbalan Menteri Tenaga dan Kelestarian Alam Sekitar Sarawak, Dr. Hazland Abang Hipni berkata sumber tersebut akan disalurkan melalui kabel dasar laut yang akan menghubungkan Kuching ke Singapura.

“Kami kini dalam proses rundingan dan juga persiapan awal. Antara langkah pertama ialah membuat tinjauan projek kabel dasar laut.

“Untuk beberapa bulan akan datang, kami akan dapat meneruskan perancangan ini lebih jauh dan ini adalah kerjasama yang sangat baik antara Singapura dan Sarawak.

“Sarawak merupakan negeri kaya dengan sumber, terutamanya tenaga hijau dan hidroelektrik yang terdapat di empat empangan besar di Sarawak iaitu Bakun, Batang Ai, Murun dan Baleh yang sekarang dalam pembinaan,” katanya.

Beliau berkata demikian pada sidang media selepas menerima kunjungan hormat Ketua Eksekutif Penguasa Pasaran Tenaga (EMA) Singapura, Ngiam Shih Chun dan rombongannya di Baitul Makmur, di sini hari ini.

Hazland berkata, ini akan menjanjikan masa depan yang baik untuk industri kuasa dan itu juga selaras dengan Pelan Tindakan Kerjasama Tenaga ASEAN (APAEC).

Katanya, pelan induk menghubungkan semua negara ASEAN melalui grid ASEAN, memberi kelebihan kerana Sarawak akan mampu menjadi pemain utama dalam sektor ini.

Oleh Mohd Neenatul Aizal

See author's posts


Bazar Ramadan bakal dibuka

KUCHING: Keputusan untuk pembukaan bazaar Ramadan akan diumumkan pada Jumaat depan (26 Mac 2021).

Menteri Muda di Jabatan Ketua Menteri (Hal Ehwal Islam dan DBKU) Datuk Dr. Abdul Rahman Junaidi berkata, perbincangan telah diadakan namun belum lagi secara rasmi.

“Kita akan membuat satu sidang media pada Jumaat depan untuk pengesahan selepas mendapat maklumat terperinci daripada Jawatankuasa Pengurusan Bencana Negeri Sarawak (JPBNS).

Namun demikian, maklumat yang kita dapati daripada Majlis Keselamatan Negara (MKN) bahawa di peringkat persekutuan membenarkan bazaar Ramadan diadakan,” katanya.

Beliau berkata demikian pada sidang media selepas menyerahkan sumbangan makanan asas kepada penduduk Bintawa Ulu dan Bintawa Tengah di Ops Room PKPD Bintawa, di sini, semalam.

Tambahnya lagi, bazar Ramadan akan diadakan juga di kawasan DBKU sahaja sehingga mendapat keputusan sepenuhnya daripada pihak JPBNS.

“Setakat ini saya boleh umumkan bahawa bazar Ramadan akan diadakan di tiga tempat iaitu di Kubah Ria, Sukma Ria dan Semarak.

“Namun demikian, untuk rakan-rakan yang ingin mengadakan bazar Ramadan sendiri sekiranya dibenarkan diminta untuk membuat permohonan awal kepada DBKU untuk membuat persiapan awal terutama dengan garis Prosedur Operasi Standard (SOP) yang berpatutan,” jelasnya.

Oleh JEAKQLEYN YACHO

See author's posts


Bekas PM New Zealand Jacinda Ardern dilantik sebagai DAME

WELLINGTON: Bekas Perdana Menteri New Zealand Jacinda Ardern menerima satu daripada anugerah tertinggi negara sempena ulang keputeraan diraja pada Isnin, lapor agensi berita Jerman (dpa).

Ardern, yang meletak jawatan sebagai perdana menteri pada Januari, telah dilantik sebagai “Dame Grand Companion of the New Zealand Order of Merit” atas sumbangan beliau kepada negara.

Ini merupakan anugerah kedua tertinggi selepas Order of New Zealand, yang hanya dianugerahkan kepada 20 orang yang masih hidup.

Ardern, sebelum ini pernah menyatakan bahawa beliau percaya negara ini akan menjadi sebuah republik dalam hayatnya, berkata beliau “teragak-agak” untuk menerima anugerah itu.

“Tetapi saya telah mendengar saranan ramai rakyat New Zealand untuk menerima anugerah ini. Jadi bagi saya, ini adalah satu cara untuk mengucapkan terima kasih – kepada keluarga saya, kepada rakan sekerja, dan kepada orang-orang yang menyokong saya dalam melaksanakan peranan yang paling mencabar dan memberi kepuasan dalam hidup saya,” katanya dalam satu kenyataan.

Ardern diberi pengiktirafan atas perkhidmatannya semasa berdepan beberapa “cabaran terbesar yang dihadapi negara”, kata Perdana Menteri Chris Hipkins.

“New Zealand bertindak balas terhadap serangan pengganas pada 2019 (di Christchurch) dan pandemik Covid-19 merupakan cabaran yang hebat bagi Perdana Menteri ke-40 kita, di mana saya sendiri melihat bahawa komitmennya kepada New Zealand adalah mutlak.”

Ardern turut memberi tumpuan terhadap pengurangan kemiskinan kanak-kanak di New Zealand.

Beliau turut tersenarai dalam kategori “50 Pemimpin Terhebat Dunia” oleh Majalah Fortune pada 2021.     – Bernama-dpa

See author's posts


Salur masalah bekalan air melalui medium betul – Len Talif

TANJUNG MANIS: Orang ramai diminta menyalurkan masalah melalui saluran yang betul supaya penyelesaian lebih tuntas dapat diambil tindakan sepenuhnya oleh pihak berwajib.

Timbalan Menteri Perancangan Bandar, Pentadbiran Tanah dan Alam Sekitar, Datuk Len Talif Salleh berkata setiap minggu beliau berada di Kuala Rajang dan hanya baru menerima laporan masalah bekalan air dalam bulan lepas.

Len Talif yang juga Ahli Dewan Undangan Negeri (ADUN) Kuala Rajang berkata, oleh sebab itu beliau memohon Menteri Utiliti dan Telekomunikasi, Datuk Julaihi Narawi untuk datang melihat sendiri perkembangan projek bekalan air di sini.

“Ini supaya kita dapat mendengar secara khusus dan secara tepat berkenaan perancangan jangka pendek dan jangka panjang mengenai penyelesaian bekalan air di kawasan ini.

“Alhamdullilah, kita telah diberi taklimat oleh Jabatan Bekalan Air Luar Bandar (JBALB) dan juga Kementerian Utiliti dan Telekomunikasi Sarawak mengenai perancangan jangka panjang.

“Jadi setelah kita mendengar taklimat, memang kita boleh kongsikan bersama penduduk di kawasan ini,” katanya ketika ditemui ketika lawatan kerja Julaihi di sini semalam.

Len Talif berkata, usaha itu menggambarkan keikhlasan kerajaan Gabungan Parti Sarawak (GPS) menerusi Kementerian Utiliti dan Telekomunikasi untuk menyelesaikan masalah bekalan air yang berlaku di kawasan ini.

“Kita memang mengambil tindakan untuk menyelesaikan masalah ini kerana saya sendiri berasal dari kampung ini dan mengambil berat berkenaan masalah ini.

“Apa yang kita hendak minta ialah supaya mana-mana masalah bolehlah disalur menggunakan saluran yang tepat supaya penyelesaian dapat diambil tindakan sepenuhnya oleh pihak yang berwajib,” katanya.

Oleh Earl Anek dan Akun Giman

See author's posts


Peruntukkan lebih RM8 bilion

MIRI: Dalam memastikan bekalan air di Sarawak mencapai tahap liputan 100 peratus menjelang 2025, Kerajaan Sarawak menerusi Kementerian Utiliti (MOU) telah membuat perancangan terperinci selain menyediakan peruntukan besar untuk menjayakan pelaksanaannya.

Menteri Utiliti Sarawak, Dato Sri Dr Stephen Rundi Utom berkata, kementerian itu telah memperuntukkan RM8.28 bilion untuk melaksanakan 606 projek pembangunan bekalan air di seluruh negeri ini untuk tempoh 2017 hingga 2021.

Katanya, pelaksanaan pembangunan projek-projek itu menggunakan dua strategi iaitu Sistem Grid Bekalan Air dan Program Bekalan Air Alternatif Sarawak (SAWAS).

“Ketika ini, 231 projek telah siap, 227 lagi masih dalam pelaksanaan dan 148 projek lagi dalam fasa perancangan. Projek bekalan air dirancang dengan teliti serta memakan belanja yang sangat besar selain bagi memastikan visi MOU untuk mencapai 100 peratus liputan bekalan air dapat dilaksanakan menjelang 2025,” katanya kepada Bernama.

Katanya, liputan semasa bekalan air terawat di seluruh Sarawak adalah sebanyak 83.4 peratus yang meliputi 99 peratus kawasan bandar manakala 66.5 peratus kawasan luar bandar.

Dr Rundi, berkata ketika ini pelan utama Sistem Grid Bekalan Air telah dibuat mengikut zon dengan Zon Selatan di bawah seliaan Lembaga Air Kuching (KWB), Zon Tengah di bawah Lembaga Air Sibu dan Zon Utara di bawah Lembaga Air Kawasan Utara (LAKU).

“Kita merancang untuk menggabungkan semua agensi itu menjadi satu entiti…bererti semua agensi bekalan air di Sarawak akan diselaraskan di bawah satu kuasa iaitu Pihak Berkuasa Air Sarawak (Sarawak Water Authority), sekali gus akan memberikan impak perancangan yang lebih menyeluruh,” katanya.

Beliau berkata, perkara yang paling penting dalam perancangan grid ini melibatkan empat komponen utama, bermula daripada sumber air, loji rawatan, cara penghantaran dan prospek pengguna itu sendiri.

“Di Zon Selatan, contohnya, kita mempunyai sumber air dari Empangan Bengoh yang boleh mengeluarkan sebanyak dua juta liter sehari yang dirawat di Loji Batu Kitang dan seterusnya disalurkan menggunakan tangki air aras tinggi dan pam air sehingga ke Sebuyau (kira-kira 110 kilometer dari Kuching),” katanya.

Sementara itu, SAWAS merupakan inisiatif Kerajaan Sarawak, melalui Jabatan Bekalan Air Luar Bandar (JBALB) untuk menyediakan bekalan air kepada penempatan terpencil dan kawasan pedalaman yang masih belum mempunyai air terawat yang selamat dan bersih.

SAWAS menggunakan teknologi osmosis berbalik yang digunakan untuk merawat air dari sungai berhampiran bagi membekalkan air terawat yang bersih kepada penduduk sekitar.

Dr Rundi berkata, memandangkan pembangunan bekalan air menerusi sistem grid mengambil masa bertahun-tahun untuk disiapkan, program SAWAS dilaksanakan untuk menyediakan kemudahan asas dari segi air terawat yang sesuai untuk operasi dan penyelenggaraan oleh masyarakat di kawasan terpencil.

Sehingga kini kerajaan negeri telah membekalkan sejumlah 56,044 unit tangki air yang bernilai lebih RM76 juta.

“Bagi kawasan Sebauh di Bintulu sahaja, sebanyak 10 Rumah (Rh.) Panjang melibatkan 339 pintu (unit kediaman) telah mendapat bekalan air melalui SAWAS. Antaranya Rh. Banta, Rh. Unchau, Rh. Alip Long Unan, Rh. Irai Anak Gaseng, Rh. Enteri Anak Andeng dan Rh. Ampie Anak Egang dengan nilai kos kira-kira RM42 juta,” katanya. – Bernama

See author's posts


MISI KEKALKAN REKOD

PETANG ini skuad Sarawak United FC bakal turun dengan misi untuk mencatat kemenangan kelima sambil mengekalkan rekod bersih tanpa kalah apabila dijadualkan menentang Selangor FC 2 dalam saingan Liga Premier di Stadium Majlis Perbandaran Selayang, jam 4.45 petang ini.

Sarawak United, yang masih segar dengan kemenangan 1-0 ke atas Kelantan FC, Sabtu lalu bakal menurunkan kesebelasan utama yang terbaik yang terdiri daripada Kapten, Taylor Regan, Sandro Da Silva, Lee Chang Hoon, Uche Agba, Christie Jayaselan, Tommy Mawat Bada, Mohammad Amer Saidin dan S. Chanturu.

Pengurus pasukan Sarawak United, Abang Suhordie Abang Zaini berkata jika konsistensi serta momentum kemenangan mampu dikekalkan, adalah tidak mustahil impian untuk melangkah ke Liga Super pada musim hadapan akan terlaksana.

Katanya tiada yang mustahil untuk Sarawak United yang dikendalikan oleh E. Evalarasan itu bawa pulang bersama mata penuh menentang Selangor FC 2 petang ini, jika pemainnya memberi aksi terbaik, malah mereka hanya seri sekali dan empat kemenangan dalam lima perlawanan setakat ini.

“Sarawak United mahu jadi sebuah pasukan yang sentiasa konsisten, semua orang tahu tapi dalam bola sepak apa sahaja boleh berlaku.

“Pemain kami telah memberikan aksi terbaik setakat ini, kalau mereka terus bekerja keras keputusan yang bagus akan datang sendiri,” katanya kepada Utusan Sarawak semalam.

Oleh ADI SAFARMAN

See author's posts


272 delegasi 28 negara sertai PDFM 2023

KUCHING: Seramai 272 delegasi dari 28 negara menyertai PATA 2023 Forum Pengalaman dan Pemasaran Destinasi (PDFM 2023) yang diadakan di Pusat Konvensyen Borneo Kuching (BCCK) sejak malam tadi hingga esok.

Antara peserta yang turut serta ialah Australia, Bhutan, Bulgaria, Kanada, Perancis, Jerman , Greece, SAR Hong Kong, India, Indonesia, Ireland, Itali, Jepun, Korea (ROK), Lao PDR, Malaysia, Maldives, Nepal, Oman, Pakistan, Palau, Singapura, Sepanyol, Sri Lanka, Thailand, Emiriah Arab Bersatu, United Kingdom dan Amerika Syarikat.

Menurut Pengerusi PATA Peter Semone, persatuannya menyediakan advokasi sejajar, penyelidikan Berwawasan dan acara inovatif kepada organisasi ahlinya termasuk badan pelancongan kerajaan, negeri dan bandar, syarikat penerbangan dan lapangan terbang antarabangsa, organisasi hospitaliti, dan institusi pendidikan, serta ribuan ahli profesional pelancongan muda (YTP) di seluruh dunia.

“Tahun ini kami gembira dapat bekerjasama dengan Kementerian Pelancongan, Industri Kreatif dan Seni Persembahan Sarawak, Lembaga Pelancongan Sarawak dan Biro Konvensyen Sarawak untuk menganjurkan acara ini dan kami berbesar hati berada di sini untuk menyokong mereka dalam pembangunan yang bertanggungjawab industri pelancongan di Sarawak,” katanya pada Majlis Pelancaran PATA 2023 di BCCK, hari ini.

Acara itu mengumpulkan fikiran teratas dalam perjalanan destinasi untuk perbincangan yang memberi inspirasi dan bernas tentang beberapa isu utama dalam pemasaran dan mengurus pertumbuhan pelancongan untuk membincangkan peluang baharu untuk menggalakkan kelestarian dalam industri.

Dalam pada itu, seramai 14 penceramah dinamik daripada organisasi seperti Organisasi Pelancongan Dunia, Majlis Pelancongan Lestari Global, Rangkaian Ekopelancongan Asia, Persatuan Perdagangan Pengembaraan, Perbadanan Pemasaran dan Perhubungan Awam Maldives, Perjalanan Intrepid, Penyelesaian Media Kumpulan Expedia dan Sojern, serta Audra Morrice, Masterchef Asia dan Hos dan Hakim Singapura.

“Melalui acara ini, kami berharap dapat menyediakan perwakilan dengan program yang menarik dan berwawasan.

“Antara topik yang dibincangkan adalah Kelestarian dalam Tindakan, Strategi Tindakan Iklim untuk Destinasi dan Pengendali, Mengira Semula Pengukuran Kejayaan, Peranan Pelancongan untuk Pembangunan, Kuasa Pelancongan Gastronomi untuk Destinasi, Menetapkan Matlamat Kemampanan Anda dan Melaksanakannya, Memanfaatkan Trend Baharu dalam Bentuk Pelancongan Mampan dan Menggunakan Pemasaran Digital untuk Memacu Kemampanan,” ujarnya.

Katanya lagi, melalui pertemuan ini diharap dapat menyerlahkan keperluan untuk membincangkan, menganalisis dan berkongsi pelbagai idea dengan kedua-dua sektor awam dan swasta untuk merancang, membina dan mempromosikan industri pelancongan yang mampan.

“Memandangkan perjalanan dan pelancongan menjadi penyumbang yang lebih besar kepada kesejahteraan ekonomi setiap destinasi, rancangan untuk pembangunan yang bertanggungjawab dan mengekalkan elemen yang menjana pertumbuhan mesti diambil kira.

Melalui perkongsian dengan sektor awam dan swasta inilah yang membantu membina dan mempromosikan industri pelancongan yang mampan,” katanya.

Oleh NUR AIN OTSMAN

See author's posts